Objednávky na priemyselné výrobky z Nemecka vzrástli

Medzimesačné tempo rastu objednávok na nemecké produkty tak dosiahlo v decembri najvyššiu úroveň od júla 2014.

WIESBADEN. Objednávky na nové priemyselné výrobky z Nemecka v decembri vzrástli a najstrmšie za takmer dva roky. Vyplýva to z predbežných údajov štatistického úradu Destatis. To je dobrá správa, signalizuje totiž, že najväčšia ekonomika eurozóny, bude pokračovať v expanzii. Štatistiky ukázali, že nemecké podniky zaznamenali v decembri 2016 po úprave o sezónne vplyvy nárast objednávok o 5,2 % v porovnaní s novembrom, keď sa dopyt po ich výrobkoch po revízii medzimesačne znížil o 3,6 %. Analytici pritom očakávali, že nové objednávky v poslednom mesiaci minulého roka stúpnu len o 0,5 %. Medzimesačné tempo rastu objednávok na nemecké produkty tak dosiahlo v decembri najvyššiu úroveň od júla 2014, keď objednávky vyskočili o 6,6 %. Štatistiky tiež odhalili, že domáci dopyt po produktoch nemeckých tovární sa v decembri zvýšil o 6,7 % a zahraničné objednávky vzrástli o 3,9 %. Z toho dopyt po nemeckých produktoch v eurozóne vyskočil až o 10 %, zatiaľ čo v štátoch mimo menového bloku stagnoval.


BRATISLAVA. Na Slovensku rastie počet ľudí nakazených vírusom HIV. Po predchádzajúcom medziročnom poklese zaznamenali vlani najviac pacientov nakazených vírusom HIV od začiatku sledovaní v roku 1985. V rámci EÚ však stále patríme ku krajinám s najnižším výskytom nákazy týmto vírusom. Vyplýva to z údajov ministerstva zdravotníctva a hygienikov. V minulom roku pribudlo na Slovensku 102 nových prípadov nakazených občanov a cudzincov. V porovnaní s rokom 2017 to predstavuje nárast o viac ako dve pätiny. V závere decembra úrady evidovali celkovo 1 072 prípadov nákazy vírusom HIV. "Slovensko patrí v posledných rokoch k členským štátom Európskej únie s najnižším ročným výskytom HIV infekcie. Avšak v poslednom desaťročí sledujeme vzostupný trend vo výskyte nových prípadov infekcie HIV," uviedli hygienici. Podľa ministerstva zdravotníctva sa hlavne muži nakazia HIV stále v nižšom veku. Za riziko šírenia infekcie úrad označil ľudí bez domova.


Kližanova séria prehier pokračuje aj v Šanghaji

Slovenského tenistu vyradil Američan Steve Johnson.

ŠANGHAJ.Séria prehier Martina Kližana v úvodných kolách dvojhry na turnajoch ATP pokračuje, v pondelok slovenský tenista neprekonal v čínskom Šanghaji ani Američana Steva Johnsona. Podľahol mu vo dvoch setoch za 62 minút 4:6, 3:6. Naposledy sa na podujatí tejto úrovne tešil v júli v Umagu. Odvtedy sa postupne v najskoršom možnom termíne lúčil s grandslamovými US Open a turnajmi ATP v Metz a v Tokiu.  Johnson v 2. kole dvojhry narazí na turnajovú dvojku Brita Andyho Murrayho. Steve Johnson (USA) - Martin KLIŽAN (SR) 6:4, 6:3 Taylor Fritz (USA) - Stéphane Robert (Fr.) 7:6 (2), 2:6, 6:3 Benoit Paire (Fr.) - Joao Sousa (Portug.) 6:3, 5:7, 6:1


OSN poprela správy o rezignácii vyslanca pre Sýriu

O odchode Staffana de Misturu sa špekuluje už rok.

NEW YORK. Organizácia Spojených národov odmietla špekulácie o tom, že by mal špeciálny vyslanec OSN pre Sýriu Staffan de Mistura odstúpiť zo svojej funkcie. "Tieto fámy nie sú pravdivé, Staffan de Mistura pokračuje vo svojej práci. Generálny tajomník OSN (António Guterres) je veľmi spokojný s jeho činnosťou a plne ho podporuje," uviedol v pondelok zástupca Guterresovho tajomníka Farhan Haq. Panarabská spravodajská stanica al-Arabíja v sobotu s odvolaním sa na vlastné zdroje informovala, že de Mistura odíde v polovici apríla zo svojej funkcie a zaujme miesto námestníka šéfa Rozvojového programu OSN (UNDP). Stanica pritom spomenula ako možných kandidátov na vedúcu pozíciu v UNDP špeciálnu koordinátorku OSN pre Libanon (UNSCOL) Sigrid Kaagovú alebo zástupcu Moslimov v trojčlennom predsedníctve Bosny a Hercegoviny Harisa Silajdžiča. Iné arabské médiá ešte predtým oznámili, že de Misturov mandát vyprší 31. marca, pričom nebude viac predĺžený. Špekulácie o jeho možnom odstúpení kolujú v médiách už vyše roka. Farhan Haq na margo tohto taliansko-švédskeho diplomata uviedol, že jeho budúcnosť v štruktúrach OSN nezávisí od vývoja súčasného kola rokovaní medzi Damaskom a sýrskou "umiernenou" opozíciou, informovala v noci na utorok agentúra TASS. De Mistura nahradil v inkriminovanej pozícii alžírskeho diplomata Lachdara Bráhímího, ktorý odstúpil v máji 2014 po dvoch rokoch strávených v tejto funkcii. Prvým špeciálnym vyslancom OSN pre Sýriu bol od februára do augusta 2012 niekdajší generálny tajomník tejto medzinárodnej organizácie Kofi Annan.


Putin sa ešte nerozhodol, či pôjde do volieb ako nezávislý

Súčasný prezident zvažuje, či si zabezpečí podporu vládnej strany Jednotné Rusko.

MOSKVA. Ruský prezident Vladimir Putin sa zatiaľ nerozhodol, či bude v budúcoročných prezidentských voľbách kandidovať ako nezávislý alebo si zabezpečí podporu vládnej strany Jednotné Rusko. Informovala o tom vo štvrtok agentúra TASS s odvolaním sa na Putinovho hovorcu Dmitrij Peskov. Putin, ktorý je na čele Ruska od roku 2000, v stredu ukončil mesiace špekulácií o svojej ďalšej politickej kariére: oznámil, že sa v prezidentských voľbách vypísaných na 18. marca bude uchádzať o znovuzvolenie do funkcie hlavy štátu. Ak Putin uspeje, bude to jeho štvrté funkčné obdobie na poste hlavy štátu. Agentúra AP pripomenula, že Putinovo pôsobenie schvaľuje 80 percent obyvateľov Ruska, takže aj jeho znovuzvolenie je takmer isté. Strana Jednotné Rusko vyhrala minuloročné parlamentné voľby, ale jej popularita medzi Rusmi je oveľa nižšia ako Putinova. AP vo svojej správe vyjadruje názor, že Putin sa možno bude chcieť vyhnúť spájaniu svojho mena so stranou, ktorej povesť pošpinilo niekoľko korupčných škandálov. Na otázku, či by Putina vo voľbách mohol ohroziť niektorý z protikandidátov, Peskov vyhlásil, že "Putin je najsilnejším kandidátom". Dodal, že miera popularity, ktorej sa Putin teší, je pre ostatných kandidátov nedosiahnuteľná. Podľa AP je Kremeľ znepokojený rastúcou apatiou ruských voličov a neistota ohľadom Putinových plánov mala zrejme za cieľ vyvolať väčší záujem verejnosti o hlasovanie. AP pripomenula, že Putinov najvýraznejší odporca, protikorupčný aktivista a opozičný politik Alexej Navaľnyj vzhľadom na svoje odsúdenie podľa zákona v týchto prezidentských voľbách nemôže kandidovať. Napriek zákazu Navaľnyj pokračuje v zakladaní svojich volebných štábov v rôznych častiach Ruska a usporadúva zhromaždenia svojich prívržencov, aby podľa AP aj takto vyvíjal nátlak na Kremeľ, aby mu umožnil kandidovať. Medzi Putinovými rivalmi bude viacero kandidátov známych z minulých prezidentských volieb, ale aj televízna moderátorka Xenija Sobčaková, ktorá je dcérou Putinovho šéfa Anatolija Sobčaka ešte čias Putinovho pôsobenia v Leningrade. Ruskí politológovia predpokladajú, že Putin vo svojej kampani bude chcieť osloviť v prvom rade mládež a tradičnú voličskú základňu. Riaditeľ Centra ekonomických a politických reforiem Nikolaj Mironov poukázal na to, že o tom svedčí aj miesto, kde Putin oznámil, že bude kandidovať - na stretnutí so zamestnancami automobilovej továrne GAZ v Nižnom Novgorode. Mironov pripomenul, že predtým sa Putin stretol so zástupcami mládeže, ktorí sa tiež zaujímali, či bude kandidovať Vedúci expertnej rady Inštitútu pre sociálny výskum Gleb Kuznecov sa domnieva, že Putin vo svojej predvolebnej kampani príde s návrhmi na kádrovú prestavbu vlády, plánmi na hospodársky rast krajiny, dôrazom na počítačové technológie a veľkými projektmi v infraštruktúre.


TOP 10Prečítal vyhlásenie o okupácii. To, čo prišlo po tom, ani vo sne nečakal

Ktoré správy o Slovensku v angličtine zaujali medzinárodnú komunitu?

1. Ako sa v ’68 utekalo za hranice? After a temporary thaw, the Czechoslovak borders were sealed  2. Muž, ktorý sa opätovne zamiloval do Slovenska: Slováci sú jedni z najvernejších zákazníkov na svete. Bistro owner rediscovered his love for Slovakia abroad  3. Čo zažiť v Bratislave v najbližších dňoch? Top 10 events in Bratislava 4. Ponúkajú dokonca aj starostlivosť o deti. Miesta, kde môžete prísť pracovať a deliť sa o priestor s ľuďmi z iných firiem, si našli svojich fanúšikov aj u nás: Coworking spaces spring up like mushrooms in Slovakia 5. Sen o cestovaní v kapsuliach sa rozplýva: Is Slovakia's hyperloop dream over? 6. Irena Brežná: Slováci berú všetko osobne. We were on the run, but we were welcomed  7. Stará jedáleň sa mení na centrum pre mladých. Pomôcť môže každý: A unique space for young people about to be created in Bratislava 8. Americký novinár o Trumpovi a Hitlerovi: Ak neodporujeme zlu, stotožňujeme sa s ním! If we do not resist evil, we go along with it 9. Prečo sme stále pre Nemecko zaujímavou krajinou pre investície? German investors keep coming to Slovakia, bringing more automation 10. Prečítal vyhlásenie o okupácii. To, čo prišlo po tom, ani vo sne nečakal: The memory of emigration will survive in our children's children  Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Prokurátor prepustil obvinených exsiskárov, ktorých zadržala NAKA

Polícia obvinila Pavla Forischa, Jána Feranca a Stanislava Žiarana.

BRATISLAVA. Dozorový prokurátor Krajskej prokuratúry Bratislava nariadil prepustenie na slobodu všetkých zadržaných obvinených v rámci policajnej akcie Hyena.  Urobil tak po preštudovaní spisového materiálu. TASR o tom informoval prokurátor a hovorca Krajskej prokuratúry Oliver Janíček. Medzi zadržanými boli aj traja exsiskári.   "Dnešného dňa vyšetrovateľ predložil prokurátorovi KP Bratislava vyšetrovací spis spolu s podnetom na podanie návrhu na vzatie do väzby troch obvinených, voči ktorým je na KP Bratislava vedené trestné stíhanie pre obzvlášť závažný zločin vydierania v štádiu pokusu. V danom prípade sa jedná o inú trestnú vec, ako bola medializovaná trestná vec obvinených, ktorá bola realizovaná pod krycím názvom Hyena. Dozorový prokurátor KP Bratislava po preštudovaní spisového materiálu nariadil prepustenie všetkých zadržaných obvinených na slobodu podľa paragrafu 87 odseku 1 Trestného poriadku," spresnil Janíček. Polícia pôvodne obvinila troch bývalých príslušníkov Slovenskej informačnej služby (SIS)  Pavla Forischa, Jána Feranca a Stanislava Žiarana. Forisch je okrem vydierania obvinený aj z drogovej trestnej činnosti, Žiaran je obvinený za nedovolené ozbrojovanie a vydieranie a Feranc za vydieranie. Všetkých zadržala polícia v utorok v rámci akcie Hyena.  "Zaistili sme strelné zbrane, strelivo a väčšie množstvo drog. Vyšetrovateľ obvinil z drogovej trestnej činnosti štyri osoby, z vydierania tri osoby a jednu osobu z nedovoleného ozbrojovania. Vyšetrovateľ piatich zo zadržania prepustil, na štyroch podá podnet na väzbu," priblížila na margo akcie polícia. Medzi obvinenými boli aj spomínaní bývalí príslušníci SIS.


NATO má svoju prvú vesmírnu politiku

Aliancia podľa Stoltenberga nemá za cieľ rozvíjať svoje vlastné vesmírne kapacity.

BRUSEL. Severoatlantická aliancia prijala svoju prvú vesmírnu politiku, oznámil vo štvrtok jej generálny tajomník Jens Stoltenberg. Podľa neho NATO vytvára rámec na riešenie hrozieb zameraných voči kľúčovej vesmírnej infraštruktúre, ako sú komunikačné a navigačné satelity. "NATO dnes urobilo ďalší dôležitý krok vo svojej adaptácii tým, že schválilo svoju prvú Vesmírnu politiku," napísal Stoltenberg na Twitteri počas stretnutia ministrov obrany členských krajín NATO v Bruseli. "Vesmír je pre aliančnú obranu a odstrašovanie nevyhnutný - od schopnosti navigovať a sledovať sily až po satelitnú komunikáciu a odhaľovanie štartov rakiet," povedal Stoltenberg neskôr novinárom. Citovala ho agentúra DPA. Podľa šéfa NATO je vesmírna politika zameraná na koordináciu úsilia spojencov čeliť výzvam vznikajúcim vo vesmíre. Aliancia nemá za cieľ rozvíjať svoje vlastné vesmírne kapacity. "Toto nie je o militarizovaní vesmíru," upozornil Stoltenberg, pričom zdôraznil úlohu NATO ako "fóra na výmenu informácií, zvýšenie interoperability a zabezpečenie toho, aby naše misie a operácie mohli žiadať o podporu, ktorú potrebujú". Podľa DPA by NATO malo tento rok pridať na svoj zoznam operačných oblastí aj vesmír. Momentálne operuje v pozemnej, námornej, leteckej a kybernetickej oblasti.


Pri Lewandowskom vybuchol delobuch, chvíľu bol otrasený

Poľský útočník po nepríjemnej situácii strelil dva góly.

BUKUREŠŤ. Poľský futbalista a útočník nemeckého futbalového klubu Bayern Mníchov Robert Lewandowski určite tak skoro nezabudne na piatkový duel v Rumunsku v rámci kvalifikácie o postup na majstrovstvá sveta 2018. Dvadsaťosemročný hráč prispel k presvedčivému triumfu Poliakov (3:0) dvoma gólmi. Duel v Bukurešti však museli tesne pred koncom prvého polčasu na niekoľko minút prerušiť po tom, ako pri Lewandowskom vybuchol delobuch hodený z hľadiska. Hviezdny útočník okamžite padol na zem držiac si tvár, do ktorej ho zrejme zasiahli malé úlomky. "Niekoľko minút som poriadne nevedel o svete. Nič som nepočul, ale po chvíli som precitol. Našťastie sa nič vážne nestalo. Bol som dosť blízko a výbuch bol veľmi silný. Bol nielen hlučný, ale zasiahol aj oči. Potreboval som pár minút, aby som sa z toho spamätal," cituje portál sport.pl slová Lewandowského.


Bývalého generálneho tajomníka NATO odmietli vpustiť do Spojených štátov

Dôvodom je predchádzajúca návšteva Iránu.

MADRID. Bývalý generálny tajomník NATO Javier Solana nemôže z dôvodu svojej predchádzajúcej návštevy Iránu pricestovať do USA. "Je to trochu smiešne rozhodnutie," komentoval v pondelok situáciu pre španielsku televíziu Solana.Bývalý šéf Severoatlantickej aliancie a španielsky politik vyplnil formulár pre cestu do USA a dostal zamietavú odpoveď. V roku 2015 totiž navštívil Irán, kde pomáhal pri vyjednávaní o jadrovej dohode so svetovými veľmocami vrátane USA. Osoby, ktoré navštívili Irán, však musia v USA prejsť komplikovaným vízovým procesom. "Ľudia musia naďalej cestovať aj do tých najproblémovejších krajín a rokovať tam," kritizoval rozhodnutie amerických úradov Solana.Javier Solana stál na čele NATO v rokoch 1995 až 1999 a následne do roku 2009 pôsobil ako vysoký predstaviteľ Európskej únie pre spoločnú zahraničnú a bezpečnostnú politiku.


Sulík podporil Istanbulský dohovor a žiada Fica, aby ho nasledoval

Na otázky rodovej rovnosti sa nedá podľa Sulíka pozerať len očami kresťanskej tradície.

BRATISLAVA. Predseda strany Sloboda a Solidarita (SaS) Richard Sulík podporil v Európskom parlamente takzvaný Istanbulský dohovor, ktorý zakazuje páchať násilie voči ženám. Strana SaS pripomenula, že Istanbulský dohovor podporujú a vyzvali vládu Roberta Fica, ktorá sa podľa SaS verbálne hlási k európskym hodnotám, aby ich príklad nasledovala. „Ochranu žien pred násilím považujem za celoeurópsku tému, za tému s dosahom na ochranu západnej civilizácie, ktorá ženám priznáva rovnaké práva a slobody ako mužom,“ uviedol europoslanec Sulík. Líder SaS svoj hlas za Istanbulský dohovor opiera napríklad o zákaz nútených manželstiev, zákaz manželstiev detí a zákaz mrzačenia ženských pohlavných orgánov. „Voči týmto cudzím kultúrnym vplyvom, ktoré sa dostávajú do Európy prostredníctvom migrácie, musí západná civilizácia bojovať ako celok,“ povedal Richard Sulík a dodal, že na otázky rodovej rovnosti sa nedá pozerať len očami kresťansko-katolíckej tradície, pretože nereflektuje realitu v dostatočnej miere. Poslanci Európskeho parlamentu v utorok schválili pristúpenie k Istanbulskému dohovoru, ktorý sa týka predchádzania násiliu páchaného na ženách, domáceho násilia a bojom proti nemu. Okrem Sulíka hlasovala za prijatie Dohovoru aj europoslankyňa Monika Beňová (Smer), ktorá upozornila na to, že Slovensko podpísalo dohovor medzi prvými ešte v roku 2011, no vláda ho doteraz neprerokovala a parlament neprijal. „Podstata dohovoru pritom spočíva v úcte k rovnocennému postaveniu žien a ich právam na ochranu, bezpečný a dôstojný život,“ uviedla Monika Beňová a pripomenula, že kritici dohovoru vyčítajú najmä nejednoznačné formulácie a podsúvanie takzvanej rodovej ideológie. „Ide skutočne o zástupné témy, ktoré nie sú podstatou tohto dokumentu. Násilie páchané na ženách má cezhraničný charakter, no v EÚ nie je ani len minimálna miera harmonizácie, ktorá by nám pomohla v boji proti tomuto zlu,“ uviedla europoslankyňa. Istanbulský dohovor podľa nej ponúka aspoň čiastočný rámec, vďaka ktorému sa možno tejto forme násilia spoločne postaviť. „Pristúpenie EÚ k nemu môže byť podľa mňa motivačné pre krajiny, ktoré tak ešte neurobili,“ zdôraznila Beňová. Iní zo slovenských europoslancov, Anna Záborská (KDH) a Branislav Škripek (OĽaNO), s prijatím Dohovoru nesúhlasili. „Ak chceme, aby sa už žiadna žena nestala obeťou násilia, musíme sa zamerať na výchovu k rešpektovaniu dôstojnosti každého človeka, presadzovať nulovú toleranciu k páchateľom násilia a účinne pomáhať jeho obetiam. Európska únia nemá v týchto oblastiach žiadne kompetencie, je to zodpovednosť členských štátov,“ uviedla Anna Záborská. Škripek na pôde výboru pre občianske slobody, spravodlivosť a vnútorné veci viackrát voči tomuto návrhu vystúpil. „V žiadnom prípade neschvaľujem násilie páchané na ženách. Avšak spomínaný dokument v mene boja proti takémuto násiliu zasahuje hrubým spôsobom do kompetencií členských štátov. Dosiahnutie dobrej veci, akou pomoc týraným ženám bezpochyby je, sa nikdy nedá dosiahnuť pošliapavaním právomocí národných štátov,” uviedol Branislav Škripek. Slovensko Dohovor Rady Európy o predchádzaní násiliu na ženách a domácemu násiliu a o boji proti nemu zatiaľ neratifikuje. Dokument, ktorý je známejší pod názvom Istanbulský dohovor, bol už predmetom medzirezortného pripomienkovania. Z uznesenia vlády Slovenskej republiky zo 4. mája 2011 však vláda v júli tohto roka vypustila termín plnenia úlohy, pretože podľa rezortu spravodlivosti v danej situácii nie je reálne stanoviť presný dátum, kedy Slovensko k dohovoru pristúpi. Dohovor Rady Európy o predchádzaní násiliu na ženách a domácemu násiliu a o boji proti nemu podpísalo 44 zo 47 krajín Rady Európy. Ratifikovalo ho doteraz 23 z nich. Medzi krajiny, ktoré Dohovor podpísali a zatiaľ neratifikovali, je napríklad aj Veľká Británia a Nemecko. Konzervatívne skupiny majú s dohovorom dlhodobo problém, vyčítajú mu predovšetkým, že zavádza do medzinárodného práva rodovú ideológiu.


Ekonomická spoločnosť vyhlasuje Cenu Martina Filka

BRATISLAVA. K prvému výročiu tragickej smrti ekonóma Martina Filka Slovenská ekonomická spoločnosť vyhlasuje cenu, ktorá bude po ňom pomenovaná. Spoločnosť ju prvýkrát udelí v roku 2018 a následne bude udeľovaná s dvojročnou periodicitou. Cena Martina Filka bude udeľovaná slovenským osobnostiam alebo osobnostiam s pobytom na území Slovenska do veku 40 rokov za vedecký prínos v oblasti ekonomického výskumu, prínos pre rozvoj hospodárskej politiky a dôkazmi podporovaného rozhodovania vo verejnej správe, ako aj popularizáciu ekonómie. O jej udeľovaní rozhodlo valné zhromaždenie Slovenskej ekonomickej spoločnosti ešte 28. mája minulého roka v Bratislave. Spoločnosť je dobrovoľným vedeckým a profesným združením slovenských ekonómov. O tom, kto sa stane laureátom ceny spomedzi nominovaných kandidátov, bude rozhodovať ekonómka a manželka Martina Filka Asena Filková, ekonóm a spoluautor projektu Hodnota za peniaze Ľudovít Ódor a predseda spoločnosti Martin Kahanec. Všetci traja boli vymenovaní za členov Rady Ceny Martina Filka. "Cenu Martina Filka udeľovanú Slovenskou ekonomickou spoločnosťou si vážime a podporujeme, lebo veríme, že aj s jej pomocou sa podarí šíriť a napĺňať Martinove myšlienky a plány pre našu krajinu. Budeme radi, ak sa Martinov príbeh stane pre mladých ľudí inšpiráciou, ako sa to v tejto krajine dá robiť," skonštatovala Filková. Vznik ceny privítal aj Ódor. "Kvalitní štátni úradníci sú často nedocenení. Nadávať na systém je ľahké, oveľa ťažšie je však vyhrnúť si rukávy a pokúsiť sa o zmenu zvnútra. Martin Filko bol odhodlaný veci verejné posúvať k lepšiemu. Nehľadiac na množstvo prekážok na ceste alebo na vyššie možné zárobky v súkromnom sektore," doplnil Ódor. Martin Filko bol v čase jeho smrti hlavným ekonómom a riaditeľom Inštitútu finančnej politiky na Ministerstve financií SR. Doktorát z ekonómie získal v roku 2013 na Univerzite v Rotterdame, kde absolvoval aj magisterské štúdium ekonómie zdravia. Na Komenského univerzite vyštudoval psychológiu a na Ekonomickej univerzite medzinárodné vzťahy. V roku 2010 spoluzakladal Slovenskú ekonomickú spoločnosť. "Presne pred rokom nás šokovala správa o tragickej smrti Martina Filka. Martin bol excelentným vedcom, zakladajúcim členom a fellowom Slovenskej ekonomickej spoločnosti, a inšpiráciou pre celú ekonomickú komunitu. Bol vášnivým bojovníkom za uplatňovanie ekonomických metód v hospodárskej praxi, za dôkazmi podporované rozhodovanie pre lepší a spravodlivejší svet," dodal Kahanec.


Mestskí poslanci zakázali v Bratislave hazard

Z hlavného mesta zmiznú všetky herne, kasína, rulety či hracie automaty. Povolené ostane len stávkovanie.

BRATISLAVA. Hazard v Bratislave končí. Bratislavskí poslanci totiž na druhý pokus odhlasovali celoplošný zákaz hazardu. Z hlavného mesta tak postupne zmiznú všetky herne, kasína, rulety či automaty. Povolené zostane len stávkovanie. „Dámy a páni, dali sme to," povedal primátor Bratislavy Ivo Nesrovnal po hlasovaní o zákaze hazardu. Výsledok označil za dôležitý a je rád, že sa úsilie mesta skončilo úspešne. „Konečne máme páku na to, aby sme vytlačili hazard z mesta a verím, že sa to podarí," dodal Nesrovnal. Nové nariadenie začne platiť v hlavnom meste od mája. Magistrát prestane herniam vydávať licencie a tie tak postupne z mesta zmiznú. Potrvá to však ešte niekoľko rokov, kým licencie vypršia všetkým herniam. Kasíno Banco v hoteli Crowne Plaza na Hodžovom námestí má vystavenú najdlhšiu licenciu v meste, do roku 2021. Dlhšie licencie majú vystavené v Bratislave ešte dve zariadenia – Olympic Casino Slovakia a firma Lucky Seven. Obom vypršia na konci roka 2018. Pri úplnom zákaze hazardu by tak bolo kasíno Banco na trhu tri roky úplne samo. „Vydané povolenia na prevádzkovanie hazardných hier budú platiť do konca roka a nové prestaneme vydávať," povedal Nesrovnal. Z mesta tak zmizne približne tristo herní. Zákazom hazardu príde mesto v rozpočte ročne zhruba o tri milióny eur. „Toto nebolo hlasovanie o peniazoch, ale o hodnotách. Tri milióny vypadnú z rozpočtu v nejakom čase, a nie hneď tento rok. Výpadok nahradíme, toto je teraz najmenej," povedal Nesrovnal. Z 30 prítomných poslancov hlasovali za úplný zákaz hazardu 27. Dvaja nehlasovali a jeden sa zdržal. Niektorí poslanci na začiatku hlasovania zo sály protestne odišli. Boli totiž len za reguláciu hazardu, nie celoplošný zákaz. Novela o hazardných hrách z novembra minulého roku totiž rozdelila hazard do štyroch kategórií a preto dúfali, že o nich budú môcť hlasovať jednotlivo. Kategórie rozdeľujú herne podľa typu budov, v ktorých sa nachádzajú - hotely, motely a penzióny; budovy pre obchod a služby; budovy pre kultúru a na verejnú zábavu; bytové domy Poslanci si však na návrh mestskej poslankyne a starostky Karlovej Vsi Dany Čahojovej z Bratislavského klubu na zastupiteľstve 30. marca odhlasovali, že o zákaze hazardu budú rozhodovať ako o celku a nie samostatne v štyroch kategóriách. O zákaze hazardu sa v hlavnom meste intenzívne hovorilo posledné tri roky a rozdelil Bratislavčanov na dva tábory - jeden chcel zrušiť všetky herne, druhý len zregulovať gemblerský trh. Iniciátori petície Bratislava proti hazardu sa z výsledku tešia. Asociácia zábavy a hier však už avizovala, že výsledok hlasovania považuje za protizákonné a napadne ho na súdoch. Podľa asociácie totiž nie je v kompetencií mesta zakázať herne v celom meste. „Primátor Ivo Nesrovnal začal vojnu s hazardom len preto, aby si zachoval tvár pred občanmi a vedie tak kampaň pred blížiacimi sa voľbami,” hovorí hovorkyňa Asociácie zábavy a hier DominikaLukáčová. Denník Nový čas pritom upozornil, že Nesrovnal vlani v lete podpísal licencie pre 38 prevádzok s hazardnými hrami, a to napriek tomu, že je predsedom petičného výboru za plošný zákaz hazardu. Tí, ktorí celoplošný zákaz hazardu nepodporili sa obávajú toho, že podporí čierny hazard a rozmach mafie. „Do ilegálnych zariadení sa nepreskupia všetci gembleri. Jednoduchý človek – nezamestnaný či poberateľ sociálnych dávok – nebude vyhľadávať čiernu herňu,“ tvrdí však riaditeľ Centra pre liečbu drogových závislostí Ľubomír Okruhlica. Práve nízkopríjmová skupina ľudí tvorí podľa neho najväčšiu masu gemblerov. Závislí sú najviac od výherných automatov, potom od stávkovania a až na konci sú závislí hráči z kasín. Do konca minulého roka mohlo mesto zakázať hazardné hry na jeho území podľa druhu - napríklad kasína či automaty - bez ohľadu na to, v akých budovách sa nachádzajú. Potrebovalo na to však najmenej 30 percent podpisov obyvateľov v petícii. Po strate a prepočítaní kópií hárkov sa však ukázalo, že platných je zo 136-tisíc hlasov len 98-tisíc, a 30 percentná hranica by tak nebola splnená. Parlament však v novembri minulého roka schválil novelou zákona o hazardných hrách, podľa ktorej od tohto roka stačí na zákaz hazardu už len 15 percent podpisov. Herne na základe novely možno zakázať tiež len podľa toho, v akých budovách sú umiestnené. Podmienkou na to, aby mohli poslanci o zákaze hazardu v Bratislave vôbec rokovať, je petícia Bratislavčanov. Proti úplnému zákazu hazardu sa do nej zapojilo vyše 136-tisíc obyvateľov hlavného mesta. Vlani v auguste však zmizla takmer tretina podpisov. Magistrát hlavného mesta odmieta, že petičné hárky zmizli z jeho pôdy, petičiari zas, že by do podateľne magistrátu neodovzdali všetky podpisy. Stratou petičných hárkov sa zaoberala polícia. Trestné oznámenie však odmietla, nakoľko vyšetrovateľ uviedol, „že ukradnutím 3039 listov papiera nebola spôsobená škoda 266 eur.“ Tá je potrebná, aby sa polícia prípadom mohla zaoberať. „Škodu teda polícia určovala podľa ceny použitého kancelárskeho papiera. Za každým hárkom však boli hodiny a hodiny práce dobrovoľníkov, a preto nás mrzí, že polícia si nedala námahu, aby páchateľa odhalila,“ povedala jedna z iniciátorov petície Bratislava proti hazardu a poslankyňa parlamentu Veronika Remišová.


Pánik v príprave pomohol k výhre gólom, presadil sa aj Ružička po asistencii Pospíšila

NEW YORK. Slovenský hokejista Richard Pánik skóroval pri víťazstve Washingtonu v prípravnom zápase pred novou sezónou NHL nad St. Louis Blues 3:2. Presadil sa v predposlednej minúte tretej tretiny, keď vyrovnal v presilovej hre, do konca riadneho hracieho času stihol o víťazstve Capitals nad obhajcom Stanleyho pohára rozhodnúť Švéd Nicklas Bäckström. Za domácich hral aj obranca Martin Fehérváry, ktorý nebodoval. Ottawa v zostave s obrancom Christiánom Jarošom zdolala na vlastnom ľade Toronto 4:3. Gólovo sa okrem Pánika presadil aj Adam Ružička, ktorý skóroval pri výhre Calgary nad San Jose 6:4. Na gól mu asistoval krajan Martin Pospíšil. Carolina - Tampa Bay 2:0  Montreal - Florida 4:3  New York Rangers - New Jersey 3:4  Washington - St. Louis 3:2PÁNIK (Washington) 1+0/ Ottawa - Toronto 4:3  Winnipeg - Minnesota 4:1  Chicago - Detroit 2:1 Calgary - San Jose 6:4/RUŽIČKA 1+0, POSPÍŠIL (obaja Calgary) 0+1/


Obchodný prebytok Maďarska vzrástol menej, než sa čakalo

Úrad oznámil, že obchodný prebytok dosiahol v novembri po revízii 878 miliónov eur.

BUDAPEŠŤ. Prebytok zahraničného obchodu Maďarska vzrástol v novembri slabším tempom, než sa predpokladalo. Ukázali to dnes zverejnené údaje maďarského štatistického úradu. Úrad oznámil, že obchodný prebytok dosiahol v novembri po revízii 878 miliónov eur, zatiaľ čo pôvodné údaje poukazovali na 908 miliónov eur. V porovnaní s novembrom predchádzajúceho roka to však stále znamená rast, keď v danom mesiaci dosiahol obchodný prebytok 778 miliónov eur. Dôvodom revízie prebytku smerom nadol je úprava údajov v oblasti dovozu. Ten bol vyšší, než sa pôvodne uvádzalo. Zatiaľ čo štatistický úrad pôvodne informoval, že dovoz Maďarska vzrástol v novembri medziročne o 4,6 %, podľa najnovších údajov sa dovoz zvýšil o 5,1 %. Údaje o vývoze sa nemenili, čo znamená, že export Maďarska sa v novembri minulého roka zvýšil o 5,8 %. Za 11 mesiacov roka 2016 dosiahol celkový prebytok zahraničného obchodu Maďarska 9,4 miliardy eur. Oproti rovnakému obdobiu predchádzajúceho roka to znamená rast o 1,5 miliardy eur.


Svorada: Cavendish zbytočne riskoval, diskvalifikácia je prehnaná

4. etapa

Ospravedlnil sa

Sagana vylúčili

Video z kolízie

Reakcie osobností

Reakcia Armstronga

Reakcia Svoradu

Cavendish skončil

Protest Bory

Cavendishove kolízie

Iné vylúčenia

Definitívny koniec

Rozhovor s rozhodcom

Lakeť sa nestal

Komentár

No Sagan, no Tour

Reakcia Cavendisha

Bývalý slovenský cyklista tvrdí, že vylúčenie Petra Sagana z Tour je nesprávne.

BRATISLAVA. Bývalý slovenský cyklista Ján Svorada bol šprintérom, na Tour de France vyhral tri etapy. S rozhodnutím o vylúčení Petra Sagana z tohtoročnej Tour po kolízii s Markom Cavendishom tesne pred cieľom štvrtej etapy nesúhlasí. „Diskvalifikácia je zbytočná a prehnaná. Cavendish riskoval viac, ako potreboval. Tak to má vo zvyku. A riskoval zbytočne," reagoval Svorada. Britský cyklista sa snažil predrať pred Sagana tesne popri bariére. "Nebolo tam miesto, aby prešiel. Sagan ho do svojho priestoru nepustil. Za pád môže hlavne Cavendish," tvrdí Svorada. Trest pre Sagana považuje za neprimeraný. "Keď to už chceli rozhodcovia vyriešiť, penalizácia v tomto prípade bola tým najprísnejším, čo mohli urobiť," naznačil Svorada. Sagan skutočne najskôr dostal penalizáciu mínus 30 sekúnd v celkovej klasifikácii, mínus 80 bodov v súťaži o zelené tričko a preradenie z druhého na 115. miesto vo výsledkoch štvrtej etapy. Neskôr však jury verdikt zmenila a rozhodla o vylúčení Sagana z pretekov.


Parížski tínedžeri zablokovali školy, protestujú proti policajnému násiliu

Z možného násilia proti mladému černochovi boli obvinení štyria policajti.

PARÍŽ. Parížski tínedžeri vo štvrtok zablokovali 16 mestských stredných škôl horiacimi smetníkmi a provizórnymi barikádami na protest proti údajnému znásilneniu mladého černocha policajným obuškom a proti ďalším prípadom zlého zaobchádzania zo strany príslušníkov polície. Dav protestujúcich študentov, niektorí v kapucniach a so svetlicami, vo štvrtok takisto pochoval po kruhovom námestí Place de la Nation vo východnej časti Paríža. Snímky na sociálnych sieťach zachytávali niektorých študentov, ako nesú pútač s nápisom "Odplata za Théa", čo je meno údajnej obete. Hovorca parížskeho školského okresu uviedol, že po tom, čo bolo vo štvrtok 16 zo 103 stredných škôl zablokovaných a na ďalších 12 školách bolo narušené vyučovanie, úrad podnikol mimoriadne bezpečnostné opatrenia. Veliteľstvo parížskej polície oznámilo, že príslušníci monitorujú situáciu, ale nehlásilo žiadne zatknutia. Z možného násilia proti Théovi z minulého mesiaca boli obvinení štyria policajti. Prípad vyvolal násilné protesty na chudobných predmestiach po celej francúzskej metropole.


Rezort obrany mení normy. Uniformy budú môcť využívať iba príslušníci Ozbrojených síl

Ministerstvo reaguje na činnosť polovojenského útvaru Slovenskí branci.

BRATISLAVA. Ministerstvo obrany mení výstrojné normy, aby nemohli využívať uniformy Ozbrojených síl SR iné organizácie, ako napríklad polovojenská organizácia Slovenskí branci. Podľa ministra Petra Gajdoša (SNS) budú nové odevy a výstroj priamo od výrobcu označené s tým, že sú vyrobené iba pre Ozbrojené sily SR. Minister tiež doplnil, že rezort obrany v tejto oblasti prijme potrebnú legislatívnu úpravu ešte v priebehu tohto kalendárneho roka. Rezort obrany má podľa kompetentných navyše autorské práva na ochranné znaky, ktoré na vojenských uniformách v súčasnosti sú. Ich používanie by v prípade zavedenia novej legislatívy mohlo byť prečinom, alebo aj trestným činom. Rezort obrany reaguje opatreniami na činnosť polovojenského útvaru Slovenskí branci. Podľa Gajdoša nie je možné, aby príslušníci takýchto organizácií nosili uniformy, ktoré využívajú slovenskí vojaci. "Nie je prípustné, aby príslušníci takýchto organizácií nosili uniformy, ktoré sú svojimi znakmi typické pre ozbrojené zložky štátu. Z tohoto dôvodu sme sa rozhodli, že všetky nové uniformy a výstrojné súčiastky, ktoré budú vyrobené pre Ozbrojené sily SR, budú odteraz už od výrobcu označené štítkom, vyrobené pre Ozbrojené sily SR," povedal Gajdoš."Aktuálny výstroj nebude v zmysle zákona možné využívať nikým iným, ako vojakmi v aktívnej službe či vojakmi v aktívnych zálohách. Túto legislatívu chceme prijať ešte v tomto roku. Chcem zdôrazniť, že sme majiteľom patentu na vojenskú maskáčovú kamufláž," doplnil minister. Gajdoš tiež pripomenul, že nové zákonné úpravy sa nebudú priamo dotýkať rybárov či poľovníkov, ktorí využívajú staršie maskáčové vzory. Tie sú už podľa Gajdoša z Ozbrojených síl SR vyradené a vojaci ich nevyužívajú.Minister Peter Gajdoš ešte 23. júla tohto roka podal podnet na činnosť organizácie Slovenskí branci na Generálnu prokuratúru SR. Tiež si ministerstvo obrany vyžiadalo naspäť vyradenú vojenskú techniku, ktorá je momentálne v areáli v obci Dolná Krupá. Kľúčovú úlohu v prenájme vyradenej vojenskej techniky zohral šéf Vojenského historického ústavu Miloslav Čaplovič, ktorý uzatvoril zmluvu s Múzeom historických vozidiel Trnava, kde je konateľom Jozef Hambálek. Ten vlastní spomínaný areál, kde je vojenská technika momentálne uskladnená. Čaplovič navyše o podpise zmluvy s Hambálkovým občianskym združením neinformoval svojich nadriadených, respektíve ministra obrany Petra Gajdoša. Ministerstvo nariadilo aj kontrolu techniky, ktorá je momentálne v múzeách a žiada aj vrátenie techniky z areálu motorkárskeho klubu do konca augusta tohto roka.V tomto areáli si údajne zriadil základňu aj ruský motorkársky klub, známy ako Noční vlci. Niektoré médiá zároveň priniesli letecké zábery vojenskej techniky, ktorá sa v súčasnosti nachádza v areáli. Šéf klubu Aleksandr Zaldostanov, známy ako Chirurg, je osobným priateľom ruského prezidenta Vladimíra Putina a vzťahujú sa na neho protiruské sankcie prijaté USA a Kanadou. Klub Noční vlci je známy ruským nacionalizmom a otvorene podporoval napríklad anexiu Krymu Ruskom a následné proruské povstanie na východe Ukrajiny.


Poradca premiéra Ukrajiny čelí obvineniu zo špionáže pre Rusko

KYJEV. Ukrajinská bezpečnostná služba (SBU) odhalila vo svojich radoch osobu, ktorá pracovala pre ruské tajné služby. Ide o podplukovníka, ktorý pôsobil v centrále SBU v Kyjeve ako odborný poradca. Informoval o tom vo štvrtok Vitalij Majakov, zástupca vedúceho vyšetrovacieho oddelenia SBU. "Muž konal na úkor národných záujmov v prospech ruských špeciálnych služieb. Bohužiaľ sa ukázalo, že je našim vlastným zamestnancom v hodnosti podplukovníka," uviedol Majakov, ktorého citovala agentúra UNIAN. Podľa SBU podplukovník odovzdával tajné informácie "agentom agresorského štátu" a pomáhal ruským tajným službám pri vykonávaní "špionážnych a podvratných činností na úkor národnej bezpečnosti Ukrajiny". SBU tiež vo štvrtok oznámila, že odhalila vo vládnom kabinete ruského agenta. Podľa internetového servera Obozrevateľ, ktorý sa odvoláva na svoje zdroje, je ruským agentom Stanislav Ježov, poradca a osobný tlmočník premiéra Volodymyra Hrojsmana. Zadržaný bol v stredu večer.


Českí hokejisti v príprave na MS zdolali Nemcov, uspeli aj Švédi a Fíni

BRATISLAVA. Švédski hokejisti zvíťazili vo štvrtkovom prípravnom zápase pred majstrovstvami sveta nad Dánskom 2:0. Fíni si poradili s Nórmi 3:1, Česi uspeli nad Nemeckom 5:4. Góly: 11. Wedin, 32. Sylvegard Góly: 7. Ruotsalainen, 9. Manninen, 59. Kiviranta - 18. Haga Góly: 9. Repík, 11. Zaťovič, 43. Červený, 45. Zohorna, 59. Fořt - 4. a 60. Bergmann, 3. Loibl, 47. Müller Góly: 11. Žafjarov, 19. Chafizullin, 36. Barabanov, 37. Alexejev, 58. Golyšev - 18. a 40. Bertaggia


Na synagógu vo švédskom Göteborgu hádzali zápalné bomby

HELSINKI. Švédska polícia zatkla troch ľudí, ktorí sú podozriví z hodenia zápalných bômb na synagógu a priľahlé židovské centrum v Göteborgu. Incident sa stal v sobotu. Nikto neutrpel zranenia. Hovorca tamojšej polície uviedol, že prípad vyšetrujú ako pokus o podpaľačstvo. Úrady už zvýšili bezpečnosť v okolí synagógy a židovského strediska v Štokholme. Svedok Allan Stutzinsky pre agentúru TT vyhlásil, že videl približne dvanásť maskovaných mladých ľudí, ako hádžu predmety do záhrady okolo synagógy.


Slovenským firmám radia viac využívať obchodné arbitráže

Obchodníci, advokáti a minister Gál odporúčajú namiesto dlhotrvajúcich súdnych sporov arbitráže.

BRATISLAVA. Slovenské podniky by sa mali namiesto dlhotrvajúcich súdnych sporov preorientovať na obchodné arbitráže. Odporúča to Americká obchodná komora (AmCham). „Obchodno-právne spory dnes na Slovensku trvajú v priemere 21 mesiacov. Ak sa však firmy dohodnú na riešení sporu prostredníctvom rozhodcovského súdu, ten je zvyčajne vyriešený v priebehu troch až štyroch mesiacov. V krajinách západnej Európy je inštitút obchodnej arbitráže bežne využívanou, efektívnou a predvídateľnou alternatívou,“ uviedol na stretnutí s novinármi výkonný riaditeľ AmCham Ronald Blaško. Obchodné arbitráže odporúča slovenským firmám aj Slovenská advokátska komora. „Slovenská advokátska komora a Americká obchodná komora majú spoločné ciele v oblasti zlepšovania právneho prostredia na Slovensku. Americká obchodná komora bola v minulosti aktívna pri podpore dôležitých reforiem zameraných na vymožiteľnosť práva a dnes som rád, že sa táto spolupráca rozvíja v tomto duchu aj v ďalších oblastiach presadzovania práva,“ podotkol na stretnutí predseda advokátskej komory Tomáš Borec s tým, že Slovensko má moderný zákon o rozhodcovskom konaní, ktorý umožňuje efektívne a rýchle rozhodovanie sporov. „Najväčšou výzvou v domácom právnom prostredí ostáva prinavrátenie dôvery v rozhodcovské konanie v rámci širokej podnikateľskej komunity,“ dodal Borec. O výhodách obchodných arbitráží hovoril aj minister spravodlivosti Gábor Gál. „Pre obchodné vzťahy je riešenie sporov formou rozhodcovského konania veľkou výhodou. Oproti zdĺhavému konaniu na súde je to rýchlejší, efektívnejší a flexibilnejší model. Aj samotné súdy podporujú obchodnú arbitráž, svedčí o tom množstvo akceptovaných rozhodcovských rozsudkov všeobecnými súdmi,“ upozornil Gál.


Čína zastaví dodávky uhlia zo Severnej Kórey, podporí tak sankcie OSN

Čína už odmietla zásielku uhlia v hodnote asi milióna dolárov. Stalo sa tak po tom, ako KĽDR otestovala raketu stredného doletu.

PEKING, PCHJONGJANG. Peking až do konca tohto roka zastavil dovoz uhlia zo Severnej Kórey, čím túto krajinu pripraví o dôležitú časť príjmov. S odvolaním na čínske ministerstvo obchodu o tom v sobotu informovala agentúra Reuters. Krok je súčasťou snáh o naplnenie sankcií OSN voči Pchjongjangu za jeho jadrový a raketový program. Na Čínu nalieha nová americká vláda, ktorá chce od Pekingu väčšiu pomoc pri riešení problémov s KĽDR. Najnovšie opatrenie vstúpi do platnosti v nedeľu. Peking už vlani v apríli oznámil, že preruší dovoz uhlia z KĽDR, aby naplnil sankcie OSN, ktoré majú totalitný severokórejský režim pripraviť o prostriedky na vývoj jadrových zbraní a balistických rakiet. Výnimky ale Čína robila v prípade dodávok, ktoré údajne neboli spojené s vojenským programom. Napriek obmedzeniam tak Severná Kórea vlani zostala štvrtým najväčším dodávateľom uhlia na čínsky trh. Pred tromi týždňami Čína odmietla dodávku uhlia z KĽDR v hodnote asi milióna dolárov. Stalo sa tak deň po tom, ako KĽDR urobila test rakety stredného doletu, ktorý bol v rozpore s medzinárodnými dohodami. Čína je prakticky jediným spojencom Severnej Kórei a hlavným poskytovateľom hospodárskej pomoci tejto pomernej chudobnej krajine. V poslednej dobe ale narastá rozhorčenie Pekingu nad zbrojnými testami Severnej Kórey. OSN kvôli jadrovým a raketovým testom uvalila na KĽDR v roku 2006 sankcie, ktoré niekoľkokrát sprísnila. Pchjongjang ale od svojho kontroverzného zbrojného programu neustúpil.


Hackeri napadli vo východnej Európe počítače s Windows 7

PRAHA. Hackeri útočili vo východnej Európe na počítače s operačným systémom Windows 7. Využívali pritom kritickú zraniteľnosť, ktorá umožňuje získať najvyššie systémové oprávnenie a ovládnuť počítač užívateľa. Užívatelia z Česka medzi napadnutými nie sú. Uviedla to antivírusová firma Eset, ktorá útoky odhalila. "Podstatou napadnutia je skutočnosť, že spustením bežnej aplikácie na staršom systéme Windows bez patričnej záplaty Win32k.sys je útočník schopný získať najvyššie systémová oprávnenie, a ovládnuť tak kompletne napadnuté zariadenia," uviedol technický riaditeľ českej pobočky Esetu Miroslav Dvořák. Útok je funkčná iba u starších verzií systému Windows. Vo Windows 8 a novších existuje bezpečnostný mechanizmus, ktorý napadnutia zamedzuje. Prostriedkom pre vykonanie útoku sú API funkcie Windows slúžiace pre vytváranie a prácu s kontextovými ponukami (pop-up menu). Používatelia, ktorí využívajú Windows 7 Service Pack 1, by mali svoj systém aktualizovať na novšiu verziu okrem iného aj preto, že podpora zo strany Microsoft skončí 14. januára 2020. To znamená, že Microsoft nebude pre systém Windows 7 vydávať zásadné bezpečnostné opravy.


Španielsko: Matka svoje deti držala sedem rokov zatvorené v dome

ALICANTE. Španielskej polícii sa v meste Alicante podarilo oslobodiť dvoch tínedžerov, ktorých ich matka sedem rokov úplne izolovala od vonkajšieho sveta. Matka a jej partner, obaja pochádzajúci zo Švajčiarska, ktorí sa do Španielska presťahovali v roku 2009, boli zadržaní a obvinení okrem iného z domáceho násilia, informovala agentúra EFE s odvolaním Civilnú gardu. Pätnásťročný chlapec a jeho 17-ročná sestra nemohli napríklad chodiť do školy, stretávať sa s priateľmi a používať internet alebo telefón. Deťom sa v prípade potreby takmer nikdy nedostalo lekárskej starostlivosti. Matka sa im navyše vyhrážala a bila ich. Dcére Švajčiarky sa napriek zákazu podarilo prostredníctvom e-mailu kontaktovať sociálnu inštitúciu ANAR. Jej zamestnanec sa obrátil na políciu, ktorá rodinu navštívila. Obvinená 49-ročná žena má ešte jedného syna, ktorý je už plnoletý a žije vo Švajčiarsku. Šikanované deti našli dočasné útočisko v centre pre maloletých v Alicante.


#DOSTOSLOVRok a pol túžby

Hlasom Jána Koleníka:Rosamunde Pilcher pred smrťou zanechala exkluzívne iba divákom TV Vonku veľmi nevšednú romancu. Sedliak Alberto si šikovne dokáže obtierať topánky o druhých. Po pláži sa nesie s vyšportovanou hruďou a verným labradorom Berrym. Obyvateľom ostrova plného osamelých žien so zlomeným srdcom a šarmantných krotiteľov koní na mužovi čosi nesedí. Tamojšia banka mu beztak ľahkoverne poskytuje nevratnú pôžičku. Ani dom si neplatil. Bytie sa mu otriasa v (daňových) základoch. Na scénu prichádza exotická južanka Mirén s tajomným úsmevom. Presvedčí turistku, že je všetkým, na čo rok a pol čakal? Porazia lúče milostného slnka mraky skazenej morálky? Už čoskoro. Denník SME a Sme.sk prináša v spolupráci s projektom #doStoSlov, krátku poviedku so zamyslením. V denníku, na webe a sociálnych sieťach sa objaví vždy v sobotu. Jej základom je vždy päť náhodne zvolených slov, na základe ktorých autor pripravuje poviedku na aktuálne politické a spoločenské témy. Vybrať päticu slov má možnosť každý čitateľ prostredníctvom facebookoveho alebo instagramového účtu #doStoSlov. Ďalšie poviedky #doStoSlov môžete nájsť na facebooku alebo na instagrame.


Juventus a Neapol vstúpili do Serie A  víťazne

RÍM. Futbalisti Juventusu Turín uspeli v premiérovom stretnutí 1. kola najvyššej talianskej Serie A 2017/2018, keď doma zdolali Cagliari Calcio 3:0. SSC Neapol v základnej jedenástke so slovenským reprezentantom Marekom Hamšíkom zvíťazil na pôde nováčika súťaže Hellas Verona 3:1. Hamšík hral do 66. minúty. Hostia viedli po vlastnom góle Samuela Suoprayena, o ďalšie dva presné zásahy sa postarali Arkadiusz Milik a Faouzi Ghoulam. V 82. minúte videl červenú kartu Elseid Hysaj a z nariadenej penalty znížil Giampaolo Pazzini. Juventus Turín - Cagliari 3:0 (2:0)Góly: 12. Mandžukič, 45. Dybala, 66. Higuain Hellas Verona - SSC Neapol 1:3 (0:2)Góly: 83. Pazzini (11 m) - 32. Souprayen (vlastný), 39. Milik, 62. Ghoulam, ČK: 82. Hysaj (Neapol)/Marek Hamšík hral za hostí do 66. minúty/


Sezónu uzavrela už v septembri, namiesto svadobnej cesty však zažije debut na MS

Škvarková sa predstaví v behu na 100 m prekážok.

BRATISLAVA. Poslednou slovenskou atlétkou, ktorá zasiahne do akcie na majstrovstvách sveta 2019 v Dauhe bude prekážkarka Stanislava Škvarková. Medzi účastníkov MS v katarskej metropole sa zaradila na poslednú chvíľu. Pôvodne totiž nefigurovala v štartovej listine svojej disciplíny, ale dodatočne napokon dostala pozvánku od Medzinárodnej asociácie atletických federácií (IAAF). Členka ŠK Dukla o. z. Banská Bystrica totiž nesplnila extrémne prísny nominačný limit 12,98 s, ale v kvalifikačnom rebríčku skončila vďaka výkonu 13,08 s v prvej štyridsiatke, čo jej malo zaručiť štart na svetovom šampionáte. Keď sme sa dozvedeli, že predsa len môžeme ísť na šampionát, tak nám do štartu zostávali dva týždne. Čo sa dalo, to sme za ten čas spravili. Pravdu poviem, sám neviem, čo sa dá očakávať. Dvadsaťtriročnú debutantku na podujatí tohto rangu čaká v sobotu popoludní štart v rozbehoch na 100 m prekážok. V nedeľu je na programe semifinále a finále tejto disciplíny. "Boli sme v tom, že sezóna sa pre mňa skončila a budeme sa pripravovať na nasledujúcu olympijskú. Náročné bolo opäť sa nastaviť hlavou na to, že predsa len ideme na MS. Sama som zvedavá, ako to dopadne, či sa nám podarilo vyladiť formu na preteky. Do Dauhy idem s cieľom zabojovať o čo najlepší čas i umiestnenie. Uvidíme, akú úlohu zohrajú tieto rôzne okolnosti, ako aj podmienky, ktoré nie sú jednoduché," uviedla Škvarková vo videoreportáži Slovenského atletického zväzu (SAZ). Najlepšia slovenská prekážkarka súčasnosti Škvarková sa do dejiska šampionátu presunula v stredu aj so svojím trénerom a manželom Michalom Škvarkom: "Keď sme sa dozvedeli, že predsa len môžeme ísť na šampionát, tak nám do štartu zostávali dva týždne. Čo sa dalo, to sme za ten čas spravili. Pravdu poviem, sám neviem, čo sa dá očakávať. Možno Stanka, keďže je oddýchnutá, prekvapí. Po dvojtýždňovom výpadku z techniky však nie je jednoduché naskočiť," poznamenal Škvarka. Dvojica Škvarkovcov - tréner a zverenka - si v sobotu 14. septembra povedali spoločné áno. Účasť na MS 2019 v katarskej Dauhe môžu teda brať ako svadobnú cestu.


Obciam sa kráti čas na doručenie oznámení o konaní volieb do VÚC

Starostovia obcí musia najneskôr do piatka 6. októbra vymenovať chýbajúcich členov okrskovej volebnej komisie.

BRATISLAVA. Mestá a obce sa organizačne aj technicky pripravujú na blížiace sa voľby do orgánov samosprávnych krajov. Ako informoval hovorca Združenia miest a obcí Slovenska (ZMOS) Michal Kaliňák, starostovia obcí musia najneskôr do piatka 6. októbra vymenovať chýbajúcich členov okrskovej volebnej komisie a do 10. októbra musia zvolať a uskutočniť prvé zasadanie tejto komisie. Obec je do 10. októbra povinná doručiť oznámenie o čase a mieste konania volieb do každej domácnosti. Musí tiež uverejniť zoznam zaregistrovaných kandidátov na poslancov a predsedov vyšších územných celkov (VÚC). Samosprávy sú tiež povinné v priebehu tohto mesiaca zaslať registračný formulár Štatistickému úradu SR na elektronické spracovanie zápisníc okrskových volebných komisií a zabezpečiť elektronické komunikačné spojenie okrskových volebných komisií. „Mestá a obce organizačne a technicky zabezpečujú všetky typy volieb a celoštátnych referend. Preto očakávam, že naše doterajšie skúsenosti prispejú k bezproblémovému a dôstojnému hlasovaniu voličov,“ zdôraznil mesiac pred konaním volieb do VÚC predseda ZMOS Michal Sýkora. Sýkora vyzval občanov k čo najvyššej volebnej účasti, keďže samosprávne kraje majú dôležité kompetencie či už v sociálnej sfére a zdravotníctve, ale aj v oblasti stredného školstva, kultúry, v správe ciest a v regionálnom rozvoji.


Režim Castrovcov zostal brutálny

Kubánski bratia môžu mať na svedomí až desiatky tisíc obetí.

HAVANA, BRATISLAVA. Keď sa cez víkend slovenský premiér Robert Fico vyjadroval k úmrtiu Fidela Castra, obyvateľom Kuby vyjadril „úprimnú sústrasť“. Prezident Andrej Kiska si na rozdiel od neho zaspomínal na „smutných ľudí“, ktorých stretával na ostrove počas dávnejšej dovolenky. Fidel zomrel v noci z piatka na sobotu vo veku 90 rokov. Svetové ľudskoprávne organizácie dávajú za pravdu skôr Kiskovi. Castro bol brutálny diktátor, má na svedomí tisícky obetí a z krajiny namiesto „ostrova slobody“ urobil čosi ako masové väzenie pre množstvo jeho obyvateľov, nielen disidentov. "V čase, keď sa iné krajiny v regióne zbavovali diktátorov, Kuba Fidela Castra pokračovala v potláčaní takmer všetkých občianskych a politických práv,“ tvrdí šéf americkej pobočky Human Rights Watch José Miguel Vivanco. „Castro tvrdou vládou a brutálnymi trestami pre disidentov udržiaval pevne v rukách svoj systém po celé desaťročia.“ Castro vládol Kube dlhých 47 rokov. Od zvrhnutia pravicového diktátora Fulgencia Batistu v roku 1959 až do roku 2006, keď de facto odstúpil z funkcie kubánskeho vodcu - aj keď ako prezident formálne skončil až o dva roky neskôr. Vládu v krajine následne prebral jeho brat Raúl Castro, ktorý vedie Kubu dodnes. Mnohé z jeho (Fidelových) metód, ktoré presadzoval, zostali dodnes. Kubánska vláda svojich obyvateľov stále sleduje, bije a nezákonne zadržiava. Kuba ani pod Raúlovým vedením a ani po smrti Fidela nie je slobodnou krajinou. V minuloročnom rebríčku Reportérov bez hraníc sa v slobode médií umiestnila až na 169. mieste zo 180 krajín sveta. Vláda stále kontroluje správy, aké môžu Kubánci čítať na internete, v tlači, aké knihy si môžu kúpiť i aké televízne správy naladiť. „Mnohé z jeho (Fidelových) metód, ktoré presadzoval, zostali dodnes. Kubánska vláda svojich obyvateľov stále sleduje, bije a nezákonne zadržiava,“ zdôrazňuje Human Rights Watch. Jedným z nich bol aj Oswaldo Payá, disident, ktorý na vlastnej koži pocítil brutalitu Castrovho režimu. Len v roku 2003 kubánske bezpečnostné sily zatkli 75 ľudskoprávnych aktivistov, novinárov a disidentov. Oficiálnym zdôvodnením najčastejšie bolo, že sú to americkí agenti. „Bola to vojna proti mieru a proti pacifistom,“ zaspomínal si Payá v roku 2003 pre Washington Post. V júli 2012 zahynul počas záhadnej a dodnes nevyriešenej autonehody. Ľudskoprávne skupiny majú stále podozrenie, že to bol atentát, ktorý zorganizovali Castrovci. Kubánska ekonomika je na tom zle, v porovnaní s mnohými ďalšími krajinami regiónu však odborníci nachádzajú aj pozitíva. Podľa aktivistov je na tom Kuba z hľadiska ekonomického rozvoja, vzdelania a prístupu k zdravotnej starostlivosti relatívne dobre. UNESCO zase oceňuje, že na ostrove je takmer stopercentná gramotnosť. V rebríčku Indexu ľudského rozvoja, ktorý meria ekonomickú kvalitu života v jednotlivých krajinách, sa Kuba vlani umiestnila na 67. mieste, tesne pod Srbskom. Kubu zobral na milosť aj končiaci americký prezident Barack Obama, ktorý v roku 2014 spustil proces postupného rušenia desaťročia trvajúceho obchodného embarga. Odborníci tento krok privítali – najmä preto, že Castrovci tak stratili zámienku na hľadanie vonkajšieho nepriateľa. "Castro embargo zneužíval ako zámienku na potláčanie legitímnych nárokov na reformovanie Kuby zvnútra,“ tvrdí Human Rights Watch. Spočítať priame obete Castrovho režimu nie je ľahké. Odborník na problematiku Armando Lago pre Wall Street Journal toto číslo odhadol minimálne na 10-tisíc. Ak sa však započítajú aj obete hladu, utopení utečenci snažiaci sa dostať na viac ako sto kilometrov vzdialené pobrežie Floridy a najmä desiatky tisíc vojakov, ktorých Castro posielal ako žoldnierov bojovať proti režimom v Afrike, číslo podľa neho presiahne aj hranicu stotisíc.


VIDEO - Peter Sagan vyhral piatu etapu na Tour de France 2018 - priebeh etapy

Matthews skončil

ONLINE prenos

Profil etapy

Sagan vs. Gaviria

Ohlasy médií

VIDEO

FOTO

Prečítajte si stručný priebeh piatej etapy na Tour de France 2018.

5. etapa (Lorient - Quimper, 204,5 km):  Stredajšia trasa v Bretónsku bola rozdelená na dve časti, prvá mala prevažne rovinatý charakter, na tej druhej musel pelotón prekonať viacero stúpaní z toho päť kategorizovaných. Prvé dve 4. kategórie - Côte de Kaliforn a Côte de Trimen a ďalšie tri tretej Côte de la Roche du Feu (1,9 km, 6,6%), Côte de Menez Quelerc'h (3 km, 6,2%) a Côte de la montagne de Locronan (2,2 km, 5,9%). Záverečný finiš bol taktiež do kopca a v úzkych uličkách, čo vyhovovalo najmä klasikárom vrátane Sagana. Na štarte chýbali Belgičan Tiesj Benoot (Lotto Soudal), ktorý si pri utorkovom páde vykĺbil rameno, narazil rebrá a utrpel rezné poranenia tváre, deviaty jazdec priebežného poradia Austrálčan a minuloročný víťaz bodovacej súťaže Michael Matthews (Sunweb), zápasiaci s horúčkou a domáci Axel Domont (Ag2R) kvôli zlomenej kľúčnej kosti. Krátko po štarte navyše prišlo k pádu a odstúpiť musel aj Chorvát Robert Kišerlovski z Kaťuše. Medzitým sa do úniku dostala sedmička Chavanel, Calmejane (obaja Direct Energie), De Buyst (Lotto Soudal), Vermote (Dimension Data), Skujinš (Trek-Segafredo), Gesbert (Fortuneo-Samsic) a Edet (Cofidis). Po 80 km mali na čele náskok niečo cez päť minút. Onedlho prišla rýchlostná prémia v Roudouallec, ktorú vyhral Chavanel (20 b), v špurte balíka bol prvý Gaviria (8 b), hneď za ním Sagan (7 b) a Kristoff (6 b). Potom zaútočil Chavanel, ktorý získal štyri body na prvých troch vrchárskych prémiách. Pred stúpaním Côte de Menez Quelerc'h jazdila na čele štvorica s náskokom 1:30 na pelotón, z úniku vypadli Vermote, De Buyst a Gesbert. Postupne ostali na čele už len Calmejane, Edet a Skujinš. Posledný menovaný pozbieral štyri body na ďalších dvoch kopcoch a získal bodkovaný dres. Náskok úniku sa skončil pred bonusovým bodom 12 km pred cieľom. Tri sekundy nakoniec získal Alaphilippe, dve Van Avermaet a jednu Calmejane. To už z pelotónu vypadlo okolo 30 jazdcov, medzi prvými boli najmä klasickí špurtéri ako Greipel, Cavendish, Kittel či Groenewegen. Na čele pelotónu išli tímy s jazdcami na celkové poradie a favoriti na etapový triumf aj so Saganom. Na záverečných 10 km to skúsil sólovo Estónec Taaramäe, ale nemal nárok na úspech. O víťazovi sa rozhodlo až v záverečných metroch. Gilbertov útok nevyšiel, potom to skúsil van Avermaet, ale v závere si to rozdali Sagan s Colbrellim a úspešnejší bol Slovák. Vo štvrtok je na programe 6. etapa so štyrmi stúpaniami 3. a 4. kategórie z mesta Brest s cieľom do kopca na Mur-de-Bretagne dlhá 181 km, ktorá by mala vyhovovať opäť klasikárom.


Hovorka a Skalický skórovali aj asistovali, Gulaš sa predviedol hetrikom

PRAHA. Česká hokejová extraliga mala v nedeľu na programe zápasy 10. kola. Slovenský útočník Pavol Skalický pomohol gólom a asistenciou k výhre BK Mladá Boleslav nad Vítkovicami 5:3. Jeden gól Lukáša Cingela nestačil Hradcu Králové k zisku bodov a prehral s Karlovými Varmi 1:3. Gól a asistencia Mareka Hovorku a jeden presný zásah Radoslava Tybora nepriniesli bodový zisk Pardubiciam, ktoré prehrali na ľade Plzne 3:5. V domácom drese sa zaskvel hetrikom najproduktívnejší hráč a najlepší strelec extraligy Milan Gulaš. V súboji dvoch slovenských brankárov bol úspešnejší Jaroslav Janus, ktorého Litvínov zdolal Zlín v bránke s Marekom Čiliakom 5:1. V drese domácich zaznamenal gól a asistenciu František Gerhát. Góly: 20. SKALICKÝ, 35. Vondrka, 41. Vondrka (SKALICKÝ). 53. Klepiš, 60. Najman - 3. Kurovský, 14. Schleiss, 51. Schleiss Góly: 50. CINGEL - 2. Beránek, 42. Rachůnek, 59. Rachůnek (GRÍGER) Góly: 5. Heřman, 13. Gulaš, 39. Gulaš, 53. Eberle, 57. Gulaš - 15. HOVORKA, 15. Mandát (HOVORKA), 39. TYBOR Góly: 15. Němec, 34. Holík, 34. Plášek, 46. Zaťovič, 48. Holík, 53. Lev (MALEC), 60. Gulaši - 6. Šmíd, 28. Lenc (HUDÁČEK), 29. Krenželok, 47. Filippi Góly: 23. GERHÁT (MIKÚŠ), 27. Jarůšek, 36. Říha (GERHÁT), 44. Hanzl, 60. Ščotka (MIKÚŠ) - 12. Sedláček /Jaroslav Janus (Litvínov) chytal celý zápas - Marek Čiliak (Zlín) chytal celý zápas./


KOMENTÁR MATÚŠA KRČMÁRIKADiktatúra sa varí pomaly, ako žaba v hrnci

Zákony, ktoré súdnu moc podriaďujú vláde, nerobia z Poľska diktatúru, no boli by kľúčové, ak by vláda chcela postupne v krajine získať absolútnu moc.

Niekedy je to jednoduché a viditeľné. Príde prevrat a demokraticky zvolenú vládu nahradí diktátor. Prechod krajiny na diktatúru tak má presne stanovený dátum, ktorý nový líder bude pravidelne oslavovať ako výročie oslobodenia ľudu. Niekedy to však také jednoduché nie je. Zákon za zákonom si vládna moc mení podmienky vo svoj prospech. Zákony oficiálne platia pre každého a vládcovia argumentujú zefektívnením fungovania štátu alebo potrebou boja proti škodlivým elementom v spoločnosti, no v skutočnosti je jasné, že účelom týchto zákonov je zabetónovanie tých súčasných vládcov pri moci. Toto sa odohráva už niekoľko rokov v Maďarsku a od roku 2015 aj v Poľsku. Tieto krajiny nie sú diktatúrami na spôsob Severnej Kórey, nie sú ani autoritatívnym režimom podľa vzoru Ruska či Turecka, no v pomyselnej línii medzi liberálnou demokraciou a autokraciou sa približujú práve k nim. Jedným z kľúčových znakov demokratického režimu je nezávislosť súdnictva. Tá zaručuje, že neplatí známy výrok, vyhraj voľby a môžeš všetko. Keď sa súdy dostanú pod priamu kontrolu vlády, zrazu táto veta platí. Môžeš všetko, trest aj tak nepríde. Alebo príde, no pre tvojich kritikov, ktorí si dovolili z niečo ťa obviniť. Skutočná nezávislosť sudcov môže byť nepríjemná, ťažko sa spomedzi nich vytláčajú tí, ktorí do talára nepatria, procesy sa môžu naťahovať, aj korupcia sa ťažko dokazuje. Napriek tomu je dôležité, aby súdy nezávislými ostali, ináč sa nedá hovoriť o právnom štáte. Zákony, ktoré súdnu moc podriaďujú vláde, nerobia z Poľska diktatúru, no ak by vláda chcela postupne v krajine získať absolútnu moc, práve tieto opatrenia by boli v celom procese kľúčové. Bez ovládnutia súdov sa krajina ovládnuť nedá, pretože nemôžete konať úplne svojvoľne, neustále sa musíte chodiť spovedať a to sa vám predsa nechce. Vy chcete vládnuť, písať zákony a rozhodovať o tom, čo je správne a čo nie. Ak ovládnete súdy, tieto otázky máte rozhodnuté vopred, správne je to, čo povie vláda a jej nominanti v súdnej rade a ďalších orgánoch. Ostatní sa môžu ísť akurát tak vyplakať do médií, ak ich neumlčali, ako sa to postupne deje v Maďarsku, alebo emigrovať. To je pre aktuálnu moc úplne najlepšia možnosť, v krajine ostáva o kritický hlas menej. Ľudia si pomaly zvykajú, varia sa každým zákonom, žiadny z nich nie je tým momentom, aby vyskočili z hrnca. Neodohráva sa žiadna revolúcia, ktorá dostane zmienku v kalendároch. Len sa pomaly, postupne, s odporom, ktorý sa dá ľahko odbiť označením za zapredanca, liberála alebo židoboľševika, rozkladá liberálna demokracia.


Merkelová sa v New Yorku stretla s Trumpom aj Rúháním

Merkelová s Rúháním hovorila aj o útokoch dronov na saudské rafinérie.

NEW YORK. Nemecká kancelárka Angela Merkelová v utorok odmietla zrušenie sankcií voči Iránu, o ktoré Teherán žiadal výmenou za otvorenie priamych rokovaní s USA a ďalšími západnými krajinami. Informovala o tom agentúra DPA. "Určite by som privítala, keby sa rozhovory medzi USA a Iránom uskutočnili," povedala Merkelová po tom, ako absolvovala stretnutia s americkým prezidentom Donaldom Trumpom a iránskym prezidentom Hasanom Rúháním, ktoré sa uskutočnili na okraji Valného zhromaždenia OSN v New Yorku. "Určite to však nepôjde tým spôsobom, že najskôr odstránime zo stola všetky sankcie a potom sa bude rokovať," zdôraznila nemecká kancelárka. Merkelová s Rúháním hovorila o útokoch dronov na ropnú infraštruktúru Saudskej Arábie, ku ktorým došlo 14. septembra. Británia, Francúzsko a Nemecko v pondelok vyjadrili presvedčenie, že za útoky nesie zodpovednosť Irán, ktorý to však odmieta. Obaja štátnici hovorili aj o vojne v Jemene a o možnostiach jej mierového urovnania. Kancelárka v utorok v New Yorku krátko rokovala o Iráne aj s prezidentom Trumpom. Hovorili aj o situácii situácií v Líbyi a o obchodnej vojne medzi USA a EÚ.


Počet obetí útoku pred čínskou školou vzrástol na deväť

PEKING. Počet obetí besnenia čínskeho muža, ktorý v piatok nožom napádal študentov pred strednou školou v Číne, stúpol na deväť, informujú čínske médiá. Útok sa odohral blízko strednej školy v okrese Mi-č' v provincii Šen-si okolo 18:10 miestneho času (12:10 SELČ). Muž napadol skupinu študentov, keď sa zo školy vracali domov. Ďalších desať študentov pri útoku utrpelo zranenia. Vek napadnutých študentov nie je známy. Útočníkom bol 28-ročný bývalý študent školy, pred ktorou sa útok odohral. Podľa niektorých informácií sa chcel svojím činom pomstiť za to, že v čase, keď školu navštevoval, ho spolužiaci trýznili.


Francúzi chcú obmedziť rýchlosť elektrických kolobežiek aj miesta, kde sa používajú

Iba v Paríží jazdí približne dvadsaťtisíc kolobežkárov.

PARÍŽ. Francúzska vláda chce obmedziť používanie elektrických kolobežiek. Ministerstvo dopravy plánuje obmedziť rýchlosť kolobežiek aj miesta, kde sa môžu používať a parkovať. O návrhu zákona už rokuje parlament a vláda pripravuje v súvislosti s kolobežkami zvláštne nariadenie. Podľa kritikov sú terajšie návrhy nepostačujúce. Ako v pondelok uviedol pre televíziu BMF Arnaud Kielbasa z asociácie Apacauvi, ktorá združuje obete kolobežiek, ich vodiči by mali byť vystopovateľní a zodpovední za nehody.Iba v Paríží jazdí približne 20-tisíc elektrických kolobežiek. Ich používanie, zvlášť medzi turistami, vzrástlo počas tohto roka. Podľa nemenovanej štúdie z tohtoročného júna je v Paríži viac poskytovateľov týchto dopravných prostriedkov ako v celých Spojených štátoch.


Bogota má prvú starostku v histórii, jej  výhru oslavuje aj homosexuálna komunita

Claudia López je prvou homosexuálne orientovanou osobou v tomto úrade.

BRATISLAVA. Hlavné mesto Kolumbie Bogota má prvú starostku vo svojej histórii. Stala sa ňou Claudia López, ktorá je tiež prvou homosexuálne orientovanou osobou v tomto úrade. Štyridsaťdeväťročná stredoľavá kandidátka získala vo voľbách po spočítaní takmer všetkých hlasov 35,2-percentnú podporu. Liberál Carlos Fernando Galán skončil s 32,5 percentami.Funkcia starostu či starostky Bogoty je vnímaná ako druhý najdôležitejší politický post v krajine, a to hneď po prezidentovi. "Nielenže sme vyhrali, ale zmenili sme aj históriu," uviedla López na sociálnej a mikroblogovacej sieti Twitter.Politička, ktorá sa venovala žurnalistike, je členkou Strany zelených. Je známa aj svojou otvorenou kritikou pravicových politikov a bojom proti korupcii v Kolumbii. Ako starostka chce mať viac policajtov v uliciach, chce bojovať proti detskej práci a vytvoriť lepšie podmienky na vzdelávanie ľudí nad 45 rokov.Jej víťazstvo oslavuje aj homosexuálna komunita. Partnerkou političky je členka zelených Angélica Lozano. "Toto je deň žien. Vieme, že môžeme zvíťaziť len vtedy, ak sa spojíme. A my sme to dokázali, zvíťazili sme," vyhlásila López po oznámení výsledkov.


Žilina získala zaujímavú posilu. Do klubu prišiel reprezentant Azerbajdžanu

Odchovanec Zenitu Petrohrad pútal pozornosť viacerých klubov, prezradil tréner lídra Fortuna ligy Adrián Guľa.

ŽILINA. V tíme lídra jesennej časti najvyššej slovenskej futbalovej súťaže MŠK Žilina avizovali, že pred jarnou časťou sezóny 2016/2017 chcú vystužiť ofenzívne rady mužstva. Po angažovaní devätnásťročného mládežníckeho reprezentanta Samuela Mráza z FK Senica (nedávno uzavrel 3,5-ročnú zmluvu, pozn.) prišla pod Dubeň aj zahraničná akvizícia - Ramil Tejdurovič Šejdajev. Informuje o tom klubový web MŠK. Dvadsaťročný azerbajdžanský útočník sa dohodol s MŠK Žilina na jedenapolročnom hosťovaní do 30. júna 2018. Šejdajev je rodákom z ruského Petrohradu, kde aj začínal s futbalom. Za Zenit odohral päť ligových duelov, väčšinou nastupoval za jeho rezervu. V roku 2015 hosťoval v Rubine Kazaň. V júli 2016 podpísal štvorročný kontrakt s tureckým Trabzonsporom, ktorého je kmeňovým hráčom spolu so Slovákmi Jánom Ďuricom a Matúšom Berom. Talentovaný zakončovateľ na mládežníckej úrovni reprezentoval Rusko. Bol členom tímov do 17, 19 aj 21 rokov. V 36 zápasoch strelil 24 gólov. Vlani prijal ponuku reprezentovať Azerbajdžan, za ktorý medzi seniormi odohral dosiaľ tri stretnutia. "O mladého reprezentanta Azerbajdžanu, ktorý v Turecku nedostával dostatok priestoru, sme sa zaujímali už dlhšie. Odchovanec Zenitu Petrohrad pútal pozornosť viacerých klubov," hovoril tréner Žilinčanov Adrián Guľa. "Pre jeho angažovanie sme sa rozhodli aj kvôli klubovej filozofii, ktorej prioritou je práca s mladými, progresívnymi hráčmi. Sme veľmi radi, že sa chcel k tímu pripojiť čo najskôr. Tešíme sa na vzájomnú spoluprácu." Hovoril som s Jánom Ďuricom a Matúšom Berom, ktorí mi prezradili, že na Slovensku je Žilina vnímaná ako veľký klub. "Som šťastný, že už môžem byť s tímom. Je to pre mňa dobrá voľba aj do budúcnosti a príležitosť znovu pravidelne hrávať a pomôcť klubu. Hovoril som s Jánom Ďuricom a Matúšom Berom, ktorí mi prezradili, že na Slovensku je Žilina vnímaná ako veľký klub. V aktuálnej sezóne strieľa veľa gólov, čo je pre útočníka výborné. Verím najmä, že budem pravidelne hrávať," uviedol Šejdajev a doplnil: "Dúfam, že spolu budeme víťaziť, získame titul a kvalifikujeme sa čo najďalej aj v európskych pohároch. Prvý pocit je veľmi dobrý, tréner Guľa vie zavtipkovať, nálada je medzi chalanmi, zdá sa, dobrá. Ide však z neho prirodzený rešpekt, čo sa mi páči. Už sa teším na napredovanie v Žiline," dodal Šejdajev.


DOBRÉ RÁNODobré ráno: Konšpirácie a hoaxy budú vládnuť v Maďarsku

Voľby v Maďarsku vyhral Fidesz, čo to znamená.

Viktor Orbán naďalej prepisuje maďarské dejiny.  Trojnásobný premiér v nedeľu zvíťazil v parlamentných voľbách, jeho Fidesz si pripísal takmer polovicu všetkých hlasov a Orbán sa aj po štvrtýkrát stane maďarským premiérom. Viacerí analytici pritom pred voľbami hovorili, že tento raz to už nebude mať také jednoduché ako v minulosti. Peter Tkačenko sa rozpráva s Beatou Balogovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Strana Fidesz premiéra Viktora Orbána s prehľadom triumfovala aj v tretích voľbách po sebe, v 199-člennom Národnom zhromaždení bude mať 133 poslancov a udrží si ústavnú väčšinu. Slovenský prezident Andrej Kiska pricestoval na oficiálnu návštevu Kórejskej republiky, ktorá je jedným z najvýznamnejších mimoeurópskych hospodárskych partnerov Slovenska. Ide o prvú návštevu slovenského prezidenta v tejto krajine vôbec. Do výzbroje Ozbrojených síl slovenskej republiky pribudlo druhé dopravné lietadlo Spartan, ktoré v pondelok pristálo na letisku v Kuchyni. Pád preferencií Smeru po Focuse potvrdila aj prieskumná agentúra AKO. Podľa sondáže by Smer v apríli získal 20,7 percenta hlasov, čo by znamenalo, že by prišiel o 14 mandátov. Druhá strana v poradí, Sloboda a solidarita má tesne nad sedemnástimi percentami. Bývalý predseda parlamentu Pavol Paška na želanie rodiny nebude mať štátny pohreb. Civilná posledná rozlúčka sa bude konať v utorok v košickom krematóriu. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Hurkacz vyhral turnaj vo Winston-Saleme. Zapísal sa do histórie

WINSTON SALEM. Poľský tenista Hubert Hurkacz sa stal víťazom turnaja ATP vo Winston-Saleme. V sobotňajšom finále dvojhry zdolal v pozícii turnajovej trojky najvyššie nasadeného Francúza Benoita Paireho v troch setoch 6:3, 3:6 a 6:3 a získal svoj premiérový titul na okruhu ATP Tour. Dvadsaťdvaročný Hurkacz sa stal prvým poľským singlovým víťazom turnaja ATP od roku 1982, keď Wojtek Fibak triumfoval v Chicagu. "Bolo to dlhé čakanie na poľského víťaza turnaja. Som rád, že práve mne sa podarilo vyhrať podujatie ATP Tour. Dúfam, že teraz sa pridajú aj ďalší už čoskoro a aj ja pridám ešte ďalšie víťazstvá. Triumf na Winston-Salem Open znamená pre mňa skutočne veľa," uviedol Hurkacz, ktorý je štrnástym tohtoročným debutantom s celkovým víťazstvom na okruhu, čo je najviac od roku 1999, keď ich bolo pätnásť. Len traja z nich boli mladší ako on.Hurkacz si vylepšil svoju bilanciu proti francúzskym tenistom v roku 2019 na 5 - 1. "Je to veľké víťazstvo pre mňa. Benoit Paire je skvelý hráč, o to väčšiu hodnotu má táto výhra. Vo finále sme odohrali výborný zápas, musel som tvrdo bojovať, ale som šťastný, že po jeho konci som mohol zdvihnúť nad hlavu víťaznú trofej," poznamenal pre stránku ATP Poliak, ktorý získal 250 bodov do renkingu ATP a zinskasoval prémiu 96 505 dolárov. Pred rokom v tomto čase bol 109. vo svetovom rebríčku. Teraz si vylepší doterajšie kariérne maximum (40.). Hubert Hurkacz (3-Poľ.) - Benoit Paire (1-Fr.) 6:3, 3:6, 6:3


Medzi pravicovými extrémistami a azylantmi v nemeckom Budyšíne vypukla bitka

BERLÍN.  Približne 100 policajtov muselo v stredu večer zasahovať v meste Budyšín na východe Nemecka, aby od seba oddelili skupiny pravicových extrémistov a azylantov, medzi ktorými vypukla bitka. Oznámila to vo štvrtok miestna polícia. Hovorca budyšínskej polície Thomas Knaup uviedol, že približne 80 Nemcov, mužov i žien, a 20 mladých migrantov na seba v stredu večer slovne i fyzicky útočilo na miestnom námestí. Podľa svedkov lietali aj fľaše, vyplýva z informácií agentúr AP a DPA. Polícia ľudí na námestí vyzvala, aby odišli domov, jej príslušníci podľa oznámenia použili aj paprikový sprej a obušky. Policajti následne sprevádzali azylantov späť do miestneho domova pre utečencov, kam za nimi išli aj skupinky protestujúcich kričiacich nacionalistické heslá. V Budyšíne (Bautzen) v spolkovej krajine Sasko došlo k uplynulých mesiacoch opakovane ku konfliktom medzi miestnymi obyvateľmi a utečencami. Vo februári tam okoloidúci len sledovali požiar v bývalom hoteli, z ktorého úrady urobili domov pre utečencov, a dokonca bránili jeho haseniu. V marci bol spolkový prezident Joachim Gauck pri návšteve mesta, kde hovoril s občanmi o utečeneckej kríze, terčom nadávok a urážok.


Nehoda Lipšica je dobre zdokumentovaná, tvrdí znalec Kasanický

Znalec bude napríklad skúmať, či pred nehodou nejaká prekážka nebránila vo výhľade.

BRATISLAVA. Audiovizuálny záznam priebehu dopravnej nehody znamená pre znalcov vždy veľkú pomoc. Pomáha im totiž zodpovedať otázky pohybu jej účastníkov, konečnú polohu vozidiel po nehode či presné miesto zrážky. V súvislosti so zverejneným videom dopravnej nehody Daniela Lipšica to pre TASR uviedol riaditeľ Výskumného ústavu súdneho inžinierstva v Žiline Gustáv Kasanický. "Z mnohých videí sa dá zistiť aj rýchlosť vozidla a ako dlho sa chodec pohyboval po priechode pre chodcov. Znalec video z dopravnej nehody určite využije," povedal Kasanický pre TASR. V prípade nehody Lipšica bude znalec napríklad skúmať, či mu pred nehodou nejaká prekážka nebránila vo výhľade, a teda nemohol chodca včas spozorovať. Expert tak môže podľa Kasanického určiť, keď už nie presný čas, aspoň interval, kedy vodič už mohol chodca vidieť. "Nehoda je dobre zdokumentovaná, bol tam vyšetrovací pokus, pribratý znalec aj videozáznamy," doplnil Kasanický. Na zverejnenom videu je vidieť aj električku, ktorá prechádzala miestom krátko pred nehodou. "Vodič asi oslepený nebol, lebo električka nešla na nejaké diaľkové svetlá, sú to však všetko rušivé vplyvy," dodal znalec. Lipšic mal 19. septembra na Vajnorskej ulici v Bratislave zraziť 72-ročného chodca. Seniora previezla rýchla zdravotná pomoc do nemocnice v Ružinove, kde zraneniam podľahol. V súvislosti s nehodou sa Lipšic vzdal poslaneckého mandátu. Video z dopravnej nehody zverejnili viaceré médiá v pondelok (10.10.). Polícia potvrdila, že vyšetrovateľ má k dispozícii videozáznamy z dopravnej nehody exposlanca a skúma ich znalec. Bližšie informácie k vyšetrovaniu strážcovia zákona neposkytli.


Oddlžovanie nemocníc nechala vláda na jeseň. Drucker zlyhanie odmieta

BRATISLAVA. Minister zdravotníctva Tomáš Drucker (nominant Smeru) verí, že oddlžovanie nemocníc by sa mohlo schváliť po skončení letných prázdnin. "Ja, samozrejme, predpokladám, že to bude schválené," povedal v pondelok po rokovaní vlády . Kabinet sa mal plánom vyplatenia dlhov nemocníc zaoberať pôvodne už koncom júna. "Nemal som žiadne signály predtým, že by bol problém, nevnímam ani dnes, že nejaký problém je, ale koaličný partner povedal, že chce diskutovať o jednotlivých opatreniach, rešpektujem to," uviedol Drucker. Pripustil, že by to mohlo spôsobiť posun pôvodného harmonogramu oddlžovania. To, že vláda o materiáli zatiaľ nerokovala, ako svoje zlyhanie nevníma. Na oddlžovanie, s ktorým chce Drucker začať na jeseň, sa majú využiť peniaze zo štátnych finančných aktív, najviac však 585 miliónov eur. Oddlžovanie sa má týkať štátnych aj neštátnych zariadení a prebehne vo viacerých etapách. Peniaze majú dostať tí, ktorí budú ochotní plniť ozdravné plány. Plán už skritizovali dodávatelia zdravotníckych pomôcok. Tí patria medzi najväčších veriteľov nemocníc. Nepáči sa im, že štát od nich v rámci oddlžovania očakáva zľavy, niektoré z nich sú podľa Slovenskej asociácie dodávateľov zdravotníckych pomôcok SK-MED mimo ekonomickej reality. Svojich členov preto vyzvala, aby zvážili, či sa do neho zapoja a neobrátia sa na súd. Dlh v zdravotníctve vlani narástol na 647,24 milióna eur. Najviac - 547,16 milióna eur dlhujú štátne univerzitné a fakultné nemocnice.


Z Realu ho vyhodili. Španiel sa teraz stal novým trénerom FC Sevilla

Lopetegui viedol aj španielsku reprezentáciu.

MADRID. Bývalý tréner španielskej reprezentácie či Realu Madrid Julen Lopetegui povedie od novej sezóny futbalistov FC Sevilla. Podľa agentúry AFP sa s účastníkom La Ligy dohodol na trojročnom kontrakte. Päťdesiattriročný Lopetegui, ktorý nahradí na poste Joaquina Caparrosa, bol bez angažmánu od konca októbra 2018. Vtedy ho prepustilo vedenie Realu po slabom vstupe do sezóny. V minulosti Lopetegui viedol aj Rayo Vallecano či FC Porto. Sevilla obsadila v uplynulej sezóne španielskej La Ligy šieste miesto, čím si zabezpečila miestenku v predkole Európskej ligy UEFA.


Briti preverujú licenciu televízie Russia Today

Britský telekomunikačný úrad preveruje prípady možného porušenia vysielacieho kódexu.

LONDÝN. Britský úrad pre rozhlasové a televízne vysielanie (Ofcom) otvoril sedem nových vyšetrovaní týkajúcich sa nestrannosti pobočky ruskej štátnej televízie RT. Podľa utorkového vyhlásenia tento úrad zaznamenal od otravy bývalého ruského špióna Sergeja Skripaľa v Británii zvýšený počet prípadov možného porušenia vysielacieho kódexu. Telekomunikačný úrad uviedol, že bude posudzovať, či vlastník RT - TV Novosti - spĺňa predpoklady na to, aby bol držiteľom britskej vysielacej licencie. Ofcom zhodnotil, že až doposiaľ "záznamy o dodržiavaní pravidiel TV Novosti nevybočovali z línie iných vysielateľov". Dodal však, že "od udalostí v Salisbury zaznamenal výrazný nárast počtu programov v servise RT, ktoré si vyžadujú vyšetrovanie pre možné porušenie vysielacieho kódexu". Skripaľovcov našli 4. marca v bezvedomí na lavičke v Salisbury po zasiahnutí nervovoparalytickou látkou. Britská premiérka Theresa Mayová 12. marca v parlamente vyhlásila, že Skripaľ s dcérou boli otrávení nervovoparalytickou látkou typu novičok vyvíjanou v Rusku. Moskva tieto obvinenia rozhodne odmietla a vyhlásila, že Ruská federácia svoj arzenál chemických zbraní zlikvidovala v roku 2017 pod dohľadom Organizácie pre zákaz chemických zbraní (OPCW).


Droida R2-D2 z Hviezdnych vojen predali za takmer tri milióny dolárov

V ponuke bolo viacero rekvizít z filmu - svetelný meč Luka Skywalkera, prilba Dartha Vadera aj zbrane armády Impéria a rebelov.

LOS ANGELES. Astrodroida R2-D2, ktorý sa objavil vo viacerých pokračovaniach filmovej ságy Hviezdne vojny, vydražili v stredu na aukcii v Los Angeles za takmer tri milióny dolárov. Aukčný dom Profiles in History spresnil, že tento bielo-modrý robot valcovitého tvaru s polguľovou hlavou bol vyskladaný z častí používaných počas filmovania pôvodnej trilógie. Agentúra AP neuviedla, kto sa stal majiteľom droida, ktorý bol však najdrahšou memorabíliou aukcie. V ponuke bolo viacero rekvizít z Hviezdnych vojen: svetelný meč Luka Skywalkera, prilba a ramenné štíty Dartha Vadera, ako aj zbrane armády Impéria a rebelov.


USA zablokovali návrh na nezávislé vyšetrovanie násilia v Gaze

Návrh na zaujatie spoločného stanoviska k násiliu v pásme Gazy neprešiel.

GAZA. Spojené štáty zablokovali v noci na utorok v Bezpečnostnej rade OSN návrh na zaujatie spoločného stanoviska k násiliu v pásme Gazy. V návrhu bola zahrnutá aj požiadavka na nezávislé vyšetrovanie okolností vlny násilia, pri ktorom v pondelok prišlo o život najmenej 58 Palestínčanov. Informuje o tom agentúra DPA s odvolaním sa na diplomatické zdroje. Bezpečnostná rada mala o návrhu pôvodne diskutovať v utorok, pričom o situácii mal informovať aj osobitný koordinátor OSN pre Blízky východ Nikola Mladenov. V pásme Gazy a Predjordánsku medzitým začal trojdňový smútok za obete násilia. Palestínsky prezident Mahmúd Abbás vyhlásil na utorok generálny štrajk. Desaťtisíce Palestínčanov protestovali pri pohraničnom plote v pásme Gazy proti blokáde a za právo návratu na dnešné štátne územie Izraela, pripomína DPA. Masové protesty by mali vyvrcholiť v priebehu utorka. Masívne zrážky medzi izraelskou armádou a Palestínčanmi vypukli v pohraničnom pásme Gazy v pondelok. Izraelskí vojaci zastrelili najmenej 58 Palestínčanov. Zranenia podľa palestínskeho ministerstva zdravotníctva utrpelo najmenej 2770 ľudí, pričom 1370 malo strelné zranenia.


Prieskumy ukazujú tesný súboj o post starostu Budapešti

BUDAPEŠŤ. Prieskumy verejnej mienky šesť dní pred komunálnymi voľbami v Maďarsku vykazujú veľmi odlišné preferencie kandidátov na starostu Budapešti. Kým inštitút Iránytű nameral úplne vyrovnaný súboj terajšieho starostu Istvána Tarlósa a opozičného ľavicového kandidáta Gergelya Karácsonya, inštitút Nézőpont tvrdí, že preferencie Tarlósa sú jednoznačne vyššie vo všetkých hodnotených kategóriách. Podľa spravodajského servera 444.hu výsledky prieskumu Iránytű svedčia o tom, že Karácsony sa v závere predvolebnej kampane dotiahol na úroveň Tarlósa podporovaného vládnym blokom Fidesz-KDNP. V kategórii istých voličov získali obaja kandidáti po 38 percent hlasov. V kategórii všetkých voličov vedie Tarlós s 32 percentami, Karácsony, ale zaostáva za ním iba o jediné percento. Nezávislého kandidáta Róberta Puzséra by volili podľa Iránytű štyri percentá Budapešťanov. Pomer nerozhodných voličov dosiahol v tomto prieskume 33 percent. V aktuálnom prieskume Nézőpontu, ktorý si objednal vláde blízky denník Magyar Nemzet, v kategórii istých voličov vedie Tarlós s 53 percentami a Karácsonya preferovalo iba 40 percent opýtaných. V kategórii všetkých Budapešťanov Tarlós dosiahol 49-percentnú a Karácsony dokonca iba 29 percentnú podporu. Puzséra podporilo sedem percent voličov. Nézőpont ale skonštatoval, že napriek týmto výsledkom priaznivým pre Tarlósa môžu byť samotné voľby ostrým súbojom medzi najsilnejšími kandidátmi. Voľby do miestnych a národnostných samospráv sa budú konať v nedeľu 13. októbra.


Chára chváli slovenskú reprezentáciu. Sledoval ju aj z Ameriky

BRATISLAVA. Už dlhé roky patrí k najrešpektovanejším hokejistom v NHL. Obranca Bostonu Zdeno Chára zanechal v zámorí výraznú stopu. Zo Slovákov možno najväčšiu. V uplynulej sezóne sa s Bostonom prebojovali do finále NHL, kde napokon v rozhodujúcom siedmom zápase jeho tím prehral so St. Louis. Chára bol aj v 42 rokoch vodcom a osobnosťou. Na ľade i v kabíne. Posledné zápasy odohral so zlomenou čeľusťou. Na Slovensku ho v nedeľu večer vyhlásili za víťaza ankety Hokejista roka 2019. Zaslúžene a očakávane. Obhájil triumf z vlaňajška a opäť posunul vekovú hranicu pre najlepšieho slovenského hokejistu. „Ospravedlňujem sa, že som sa zo zdravotných dôvodov nemohol zúčastniť na oceňovaní,“ uviedol Chára v dopredu nakrútenom videu, v ktorom sa prihovoril divákom. Slovenský obranca nadviazal na svoje víťazstvá z rokov 2009, 2011, 2012, 2013 a 2018. So šiestimi triumfmi sa vyrovnal rekordérovi ankety Mariánovi Hossovi. V uplynulej sezóne Chára v základnej časti NHL odohral 62 zápasov a ďalších 23 pridal v play off. Spolu nazbieral 20 kanadských bodov. V kľúčových zápasoch hrával takmer 25 minút. „Ocenenie ma trochu prekvapilo, ale nesmierne si ho vážim. Ďakujem Bostonu, manažérom, trénerom a spoluhráčom za ich nesmiernu oddanosť a obetavosť. Rodine, ktorá stojí pri mne, a manželke za vynikajúce zázemie,“ vravel Chára. V trojici nominovaných boli okrem neho aj útočník Tomáš Tatar a obranca Erik Černák. „Zdeno je obrovský chlap, nielen z fyzickej, ale aj z mentálnej stránky. Určite si cenu zaslúži. Je to bojovník, absolútny vodca Bostonu a slovenská hokejová legenda,“ načrtol Tatar na tlačovej konferencii. „Zdeno je veľký líder a v hokeji má neskutočné meno. Sme radi, že sme boli nominovaní spolu s ním. V Bostone môžu byť radi, že majú takého kapitána Do hokeja dáva všetko. Môžeme mu len pogratulovať,“ dodal Černák. Chára má s reprezentáciou na konte dve strieborné medaily z majstrovstiev sveta (2000 a 2012). Zahral si na troch olympiádach a siedmich svetových šampionátoch. Hoci v máji hral play off NHL, na diaľku sledoval aj účinkovanie slovenských hokejistov na domácom šampionáte. „Rád by som vyjadril uznanie celému slovenskému reprezentačnému tímu, ako na domácich majstrovstvách sveta bojoval, hral so srdcom a vášňou,“ reagoval Chára. Rád by som vyjadril uznanie celému slovenskému reprezentačnému tímu, ako na domácich majstrovstvách sveta bojovali, hrali so srdcom a vášňou. „Chybičky sa stávajú, naberáme však skúsenosti a verím, že onedlho budeme bojovať o medaily. Fanúšikovia vytvorili skvelú atmosféru. Bolo to motivujúce a inšpirujúce,“ dodal. Dva dni po skončení finále Chára podstúpil operáciu čeľuste, pretože mal viacnásobnú fraktúru. Stále sa lieči. Aj preto sa mu vo videonahrávke hovorilo ťažšie. „Tak som to nejako odšušlal,“ zavtipkoval Chára na konci príhovoru. Chára sa prekvapujúco nestal zároveň aj najlepším obrancom roka. V tejto kategórii ho zdolal 22-ročný Erik Černák, ktorý zažil rozprávkový štart v NHL. V premiérovej sezóne odohral za najlepším tím základnej časti Tampu Bay 58 zápasov, v ktorých strelil päť gólov a pridal jedenásť asistencií. Po vypadnutí v play off si zahral aj na svetovom šampionáte, na ktorom bol najlepším slovenským obrancom. V ankete za sebou okrem Cháru nechal aj Andreja Sekeru. „Je pre mňa veľkou cťou získať túto cenu pri takej konkurencii, aká je momentálne na Slovensku. Beriem to ako odmenu za celú sezónu. Bola výrazne nad moje očakávania,“ priznal Černák. Najlepším útočníkom sa stal podľa očakávania Tomáš Tatar. V Montreale zažil bodovo najúspešnejšiu sezónu v NHL so ziskom 58 bodov. Hral aj na majstrovstvách sveta. V ankete získal toto ocenenie tretíkrát za posledné štyri roky. V tomto ročníku nechal za sebou Richarda Pánika a Matúša Sukeľa. Najlepším brankárom sa stal Jaroslav Halák z Bostonu, ktorému odborná verejnosť dala prednosť pred Patrikom Rybárom a Júliusom Hudáčkom. Najlepším hráčom do 20 rokov sa stal Adam Liška, ktorý prerušil dvojročnú nadvládu Martina Fehérváryho. „Vážim si túto cenu o to viac, že je pomenovaná po Paľkovi Demitrovi, ktorý je pre mňa vzorom,“ uviedol Liška po prevzatí ocenenia. Za najlepšieho trénera bol vyhlásený reprezentačný kouč Craig Ramsay. Hoci Kanaďan nepriviedol Slovákov do štvrťfinále, mnohí ocenili jeho ofenzívny a odvážny herný prejav. Hokejistkou roka sa stala Nicol Čupková, najlepším rozhodcom Peter Stano. Do siene slávy slovenského hokeja sa dostali Július Šupler, Ján Filc, Oto Haščák a Ferdinand Marek.


Šéf Fedu upokojil trhy. Vyhlásil, že urobí všetko, aby ekonomika USA pokračovala v raste

Výnosy amerických vládnych dlhopisov po vyhlásení šéfa Fedu stúpli.

JACKSON HOLE. Ekonomika USA je v dobrej pozícii, čelí však veľkým rizikám. Rast v zahraničí sa totiž spomaľuje z dôvodu obchodných sporov, uviedol šéf americkej centrálnej banky (Fed) Jerome Powell. Takisto zopakoval svoj sľub, že Fed sa bude snažiť udržať expanziu ekonomiky, ktorá sa v dôsledku ciel a ďalších faktorov spomaľuje. "Zdá sa, že neistota v oblasti obchodnej politiky hrá úlohu v globálnom spomaľovaní a v slabej výrobe a kapitálových výdavkoch v Spojených štátoch," uviedol Powell v texte poznámok k svojmu vystúpeniu na konferencii centrálnych bankárov v Jackson Hole. "Budeme konať, ako bude potrebné, aby sme zachovali expanziu." Po zverejnení Powellových vyhlásení akcie v USA zmazali straty a výnosy amerických vládnych dlhopisov stúpli. Podľa trhov totiž tieto vyjadrenia znamenajú, že Powell nechal otvorené dvere pre ďalšie zníženie kľúčovej sadzby Fedu v septembri. Powell so zreteľom k dvojitému mandátu Fedu, ktorými sú plná zamestnanosť a cenová stabilita, uviedol, že "ekonomika sa nachádza v blízkosti oboch cieľov". "Našou terajšou výzvou je urobiť, čo je v silách menovej politiky, aby sme zachovali expanziu a aby zo silného pracovného trhu profitoval väčší počet ľudí znevýhodných skupín a aby sa inflácia pevne usídlila okolo dvoch percent." Šéf Fedu dodal, že menová politika je síce silným nástrojom na podporu spotrebiteľských výdavkov, firemných investícií a dôvery, nemá však príručku, čo robiť v prípade medzinárodných obchodných sporov. Fed sa podľa neho môže sústrediť na to, ako situácia v medzinárodnom obchode ovplyvňuje vyhliadky USA, a potom podľa toho prispôsobiť menovú politiku tak, aby presadzovala svoje ciele.


Nálada v českej ekonomike sa zlepšila

Súhrnný indikátor ekonomickej dôvery, ktorý zostavuje český štatistický úrad, posilnil o 0,3 bodu na hodnotu 97,1 bodu.

BRATISLAVA. Celková nálada v českej ekonomike sa v septembri mierne zvýšila. Súhrnný indikátor ekonomickej dôvery, ktorý zostavuje český štatistický úrad, posilnil oproti augustu o 0,3 bodu na hodnotu 97,1 bodu. Ukazovateľ dôvery podnikateľov nepatrne oslabil, a to o 0,1 bodu na 95,2 bodu. Indikátor dôvery spotrebiteľov sa však oproti augustu zvýšil o 2,1 bodu na 106,4 bodu. Český štatistický úrad o tom informoval v pondelok na svojej internetovej stránke. V priemysle ČR sa index dôvery podnikateľov v septembri medzimesačne mierne znížil o 0,7 bodu na 97,1 bodu. Respondenti očakávajú v najbližších troch mesiacoch spomalenie tempa rastu výrobnej činnosti a takmer nezmenenú zamestnanosť. Index dôvery v českom stavebníctve oproti augustu klesol o 5,1 bodu na 72,5 bodu. Respondenti predpokladajú v najbližších troch mesiacoch pokles tempa stavebnej činnosti aj zníženie zamestnanosti. V českom obchode sa index nálady v septembri medzimesačne znížil o 1,2 bodu na 97,3 bodu, keďže v sektore sa zhoršilo hodnotenie súčasnej ekonomickej situácie. Zlepšila sa však nálada v odvetví služieb vrátane bankového sektora. Index dôvery vzrástol o 1,2 bodu na 95,6 bodu, keďže sa zlepšili očakávania dopytu pre najbližšie tri mesiace.


Slovensko nie je jediné. O prístup k svetovej vede prišli aj Nemecko či Taiwan

Taiwanské univerzity odmietajú platiť vysoké ceny za vedecké databázy.

BRATISLAVA. Slovensko od začiatku roka stratilo prístup k jednej z najväčších vedeckých databáz, pretože Centrum vedecko-technických informácií (CVTI) nedostalo od ministerstva školstva peniaze na predĺženie predplatného vedeckých časopisov a databáz vydavateľstva Elsevier. Podobnú situáciu však zažívajú aj tisícky vedcov z celého sveta. Viacerým univerzitám sa nepáči vysoká cena predplatného (pre Slovensko je to viac ako tri milióny eur ročne). Dohodnúť s Elsevierom sa nevedia ani napríklad v Peru, Nemecku či na Taiwane. Situácia v Peru sa najviac ponáša na dianie na Slovensku. Peruánski vedci prišli o databázy vedeckých článkov ScienceDirect a Scopus (patria pod Elsevier) pre nedostatok finančnej podpory od vlády. Peru malo do roku 2012 nárok na lacný prístup vďaka projektu HINARI Svetovej zdravotníckej organizácie, no ekonomický rast krajinu o túto výhodu pripravil. Pre niektorých vedcov je strata prístupu spiatočnícky krok, iní si však starosti nerobia, pretože si štúdie vedia nelegálne stiahnuť. "Nemám obavy. Cez Sci-Hub je sťahovanie úplne jednoduché," tvrdil magazínu Nature biológ rastlín, ktorý chcel zostať v anonymite. Nemecké univerzity si ešte nedávno vybavovali zmluvy s vydavateľstvom Elsevier samostatne. Niektorým ešte zmluvy platia, no približne 60 inštitúciám vypršali koncom roka 2016. O predĺžení predplatného za univerzity teraz rokuje organizácia DEAL, ktorá žiada voľnú dostupnosť pre všetky články nemeckých autorov. Elsevier túto podmienku odmieta, a navyše si podľa DEAL-u pýta príliš veľa peňazí. Rokovania by mali pokračovať v januári 2017. "Je to veľmi nepríjemné, ale jednoduhco nemôžeme prijať, čo nám vydavateľstvo Elsevier doteraz navrhlo," vysvetľuje pre Nature hovorca DEAL-u Horst Hippler. "Daňoví poplatníci majú právo čítať, za čo platia. Vydavatelia musia pochopiť, že cesta k vydávaniu za prijateľnú cenu je nezvrátiteľná." Vysoké ceny predplatného vedeckých databáz odradili aj viac ako 75 percent univerzít v Taiwane vrátane najlepších jedenástich. Rozhodli sa dokonca vydavateľstvo Elsevier od 1. januára 2017 bojkotovať. Potvrdilo to konzorcium CONCERT, ktoré zastupuje 140 vedeckých inštitúcií. Bojkot časopisov pod patronátom Elsevieru je populárny na celom svete. Web The Cost of Knowledge napríklad združuje viac ako 16-tisíc vedcov, ktorí protestujú proti extrémnym cenám predplatného. "Vyhýbam sa citovaniu článkov Elsevieru, ak dokážem nájsť dobré alternatívy. Nahradiť jeden Elsevier článok troma inými zdrojmi je pre mňa prijateľné množstvo extra práce," vyjadrila sa na webe The Cost of Knowledge Ronja Addams-Moringová z Univerzity v Aalto. Cena za prístup k databázam roky rozdeľuje vedcov. Časť vedeckej komunity je presvedčená, že výskum by sa mal publikovať v žurnáloch s otvoreným prístupom, ku ktorým môžu kolegovia pristupovať bez poplatkov. Vysoké sumy za prístup do datábaz si podľa knihovníčky Bonnie Swogerovej z Milne Library účtujú firmy preto, že poskytujú prístup do veľkého množstva žurnálov veľkému množstvu ľudí. Ak by prístup využil každý vedec, cena za získanie jedného článku by bola v skutočnosti oveľa nižšia ako jednorazový poplatok. Cena je však vysoká aj preto, že firmy majú exkluzívny prístup k balíčkom obsahu, a preto de facto monopolné postavenie. Vyjednávanie o cene je tak ťažké, napríklad Elsevier mal v roku 2013 maržu na úrovni 37 percent, teda približne rovnakú, ako mal v tom roku predajca iPhonu Apple. Hlavný zdroj: Nature


Tesla postaví v Európe Gigafactory, bude v nej vyrábať aj autá

Tesla postaví v Európe minimálne jednu továreň. Elon Musk však nevylúčil ani dve alebo tri.

Tesla plánuje postaviť v Európe svoju druhú Gigafactory, továreň na výrobu batérií. Prvá, stále nie úplne dokončená továreň, sa nachádza v púšti neďaleko mesta Reno v americkom štáte Nevada. Rozhodnutie o presnej európskej lokalite padne v budúcom roku. Šéf Tesly, Elon Musk, to potvrdil počas informovania o akvizícii skupiny Grohmann Engineering. Informáciu priniesol portál Electrek. Okrem batérií tu plánuje Tesla vyrábať aj vozidlá. „Nie je pochybnosť o tom, že Tesla bude mať v dlhodobom horizonte minimálne jednu - a možno aj dve alebo tri - továrne na výrobu vozidiel a batérií v Európe“, nechal sa počuť Elon Musk. Nové továrne sú pre Teslu životne dôležité, najmä ak sa ukáže ako reálny jej plán zvýšiť ročnú produkciu zo 100-tisíc na 600-tisíc vozidiel “v krátkom časovom úseku“. Momentálne sa automobilka sústreďuje na rozbehnutie výroby Tesly Model 3.


Opozícia vyzvala Pellegriniho, aby s ňou riešil korupciu v polícii aj súdnictve

Bez reakcie premiéra chce dať opozícia návrh na jeho odvolanie.

BRATISLAVA. Opozícia vyzýva premiéra Petra Pellegriniho (Smer-SD), aby zvolal okrúhly stôl politických strán na riešenie situácie v polícii, súdnictve a prokuratúre. Uviedli to na tlačovom brífingu predstavitelia opozičných strán. Ak nebude takto Pellegrini konať, bude čeliť odvolávaniu na mimoriadnej schôdzi NR SR. Pod výzvu sa podpísali predstavitelia strany Sloboda a Solidarita (SaS), hnutia Sme rodina a Obyčajní ľudia a nezávislé osobnosti (OĽaNO). Presné znenie prípadného ústavného zákona môže byť podľa opozície ešte predmetom diskusie. „Dôležité je, aby sme konali rýchlo a vyriešili situáciu, kedy si zjavne niektorí sudcovia pomýlili nezávislosť so svojvôľou," povedal Richard Sulík. „Informácie, ktoré sa valia na nás v posledné dni sú na toľko obludné, že v týchto chvíľach by si mali politici ochotu sadnúť a spolupracovať. My sme pripravení byť za spoločným stolom a podporiť ústavný zákon, ktorý klepne po prstoch nepoctivým ľuďom v polícii, prokuratúre a súdnictve," uviedol líder OĽaNO Igor Matovič. "Ak sa premiér vydá cestou zakrývania a alibizmu, zvoláme mimoriadnu schôdzu za účelom odvolania premiéra Pellegriniho," dodal Matovič. Šéf opozičného hnutia nechcel dávať Pellegrinimu termíny, podľa Matoviča stačí, ak predseda vlády SR prejaví ochotu podieľať sa na riešení.„Za SaS sa pripájame k tejto výzve z dôvodu, že situácia je mimoriadne vážna. Musíme niečo urobiť, aby sa obdobné prípady v budúcnosti už neopakovali," dodal Sulík. Hovorkyňa premiéra Patrícia Macíková v Bruseli na výzvu reagovala, že premiér vo štvrtok rokuje v mene Slovenska na Európskej rade v Bruseli, kde sa preberajú strategické témy pre budúcnosť EÚ, napríklad brexit, budúci rozpočet únie či rozširovanie európskej 28. „Dianie na Slovensku napriek tomu priebežne sleduje, podrobnejšie sa k nemu vyjadrí počas zajtrajšieho dňa," dodala.


Oscary neprestávajú prekvapovať, víťazom je film Podoba vody

Víťazi

Prečo del Toro

McDormandová

Červený koberec

BRATISLAVA. Oscar si dokáže zo seba vystreliť, hlavnú cenu prišli odovzdať herci Warren Beatty a Faye Dunnaway, ktorí vlani prečítali víťaza zo zlej obálky. Tentoraz dostali správnu a v nej stálo, že Oscar 2018 patrí filmu Podoba vody. Tento film mal najviac nominácií – trinásť. Filmu mohlo uškodiť, že ho obvinili z plagiátorstva. Ale neuškodilo. Nakoniec si aj Guillermo del Toro odniesol cenu za réžiu a Alexandre Desplat preň vybojoval aj cenu za najlepšiu hudbu. Pravdepodobnejším víťazom však bol film Tri billboardy kúsok za Ebbingom. Veľmi silné boli obe herecké kategórie. Cenu si prevzal Gary Oldman, vynikajúci a šarmantný herec, ktorý bol na nepoznanie vo filme Najtemnejšia hodina – hral Winstona Churchilla v momente, keď sa rozhodoval, či sa poddá Hitlerovi, alebo nie. Ocenenie isto zahŕňa aj uznanie za to, že celé hodiny strávil každý deň v maskérni. Cena pre herečku bola jasná dopredu, Frances McDormand si ju zaslúžila za strhujúci výkon zranenej a zúrivej mamy vo filme Tri billboardy kúsok za Ebbingom. Vyzývala všetkých, aby sa k nej pridali na pódiu, jej odkazom bolo, aby filmári držali spolu a začlenili medzi seba aj tých, ktorí sú na okraji. Za najlepšiu herečku vo vedľajšej vyhlásili Allison Janney, ktorá hrala krutú mamu krasokorčuliarky Tonye Hardingovej vo filme Ja, Tonya. Najlepším hercom vo vedľajšej úlohe je celkom zaslúžene Sam Rockwell z filmu Tri billboardy kúsok za Ebbingom. Technické ceny išli filmu Christophera Nolana Dunkirk. Za najlepší dokument vyhlásili snímku Ikarus, ktorá rozkrýva dopingový program v ruskom športe. Režisérovi Fogelovi nešlo do hlavy, že Lance Armstrong toľko vyhrával beztrestne, až sa stretol s Rusom, vedcom Grigorijom Rodčenkom a pod jeho vedením na sebe skúšal nedovolené látky. Vzápätí sa po olympiáde v Riu stali svedkami odhaľovania najväčšieho športového škandálu. Najlepším animovaným filmom je Coco, okrem iného oslava ľudí na okraji, ktorý mal aj u nás úspech. Videlo ho vyše 90-tisíc divákov. Je zrejmé, že deti zvládli pozerať príbeh, kde je tak výrazne prítomná smrť. Prekvapením bol víťaz v kategórii cudzojazyčných filmov, kde Fantastická žena z Čile nebola favoritom, očakával sa švédsky Štvorec alebo ruská dráma Bez lásky. Moderátor večera Jimmy Kimmel pripomenul, že v Hollywoode vznikol film o ženách – Po čom ženy túžia – a hral v ňom Mel Gibson. Éra Harveyho Weinsteina sa skončila, ale filmári priveľmi netlačili na to, aby si uctili obete sexuálneho násilia. Na rozdiel od Zlatých glóbusov, ženy nemali len čierne šaty. Oscary boli viac oslavou kina a divákov. Vlani moderátor Jimmy Kimmel dotiahol do sály ľudí z ulice, teraz mal opačný nápad. Zobral niekoľko hostí a zaviedol ich do kina oproti. Prekvapeným divákom, ktorí tam sedeli, doniesli čokoládky a hotdogy, kamerou ich prepojili s ceremoniálom. Prekvapujúce výsledky priniesli Oscary aj vlani a predvlani. Zvíťazili filmy Spotlight a Moonlight, ktoré nemali podporu víťazstiev v ostatných kategóriách. Najlepší film: Podoba vody, réžia Guillermo del Toro Herečka v hlavnej úlohe: Frances McDormand za film Tri billboardy kúsok za Ebbingom Herec v hlavnej úlohe: Gary Oldman za film Najtemnejšia hodina Réžia: Guillermo del Toro za film Podoba vody Pesnička: Kristen Anderson-Lopez a Robert Lopez za pesničku Remember Me vo filme Coco Hudba: Alexandre Desplat za film Podoba vody Kamera: Roger Deakins za film Blade Runner 2049 Pôvodný scenár: Jordan Peele za film Get Out Adaptovaný scenár: James Ivory za film Daj mi tvoje meno Krátky hraný film: The Silent Child, réžia: Chris Overton Krátky dokumentárny film: Heaven is a Traffic Jam On The 405, réžia: Frank Stiefel Strih: Lee Smith za film Dunkirk Vizuálne efekty: John Nelson, Gerd Nefzer, Paul Lambert a Richard R. Hooverza film Blade Runner Celovečerný animovaný film: Lee Unkrich a Darla K. Anderson za film Coco Krátky animovaný film: Glen Keane a Kobe Bryant za film Dear Basketball Herečka vo vedľajšej úlohe: Allison Janney za film Ja, Tonya Cudzojazyčný film: Fantastická žena, Chile, réžia Sebastián Lelio Výprava: Paul D. Austerberry, Shane Vieau a Jeffrey A. Melvinza film Podoba vody Zvuk: Gregg Landaker, Gary Rizzo a Mark Weingarten za film Dunkirk Strih zvuku: Richard King a Alex Gibson za film Dunkirk Celovečerný dokumentárny film: Ikarus, réžia: Bryan Fogel, Dan Cogan Kostýmy: Mark Bridges za film Niť z prízrakov Masky: Kazuhiro Tsuji, David Malinowski, Lucy Sibbick za film Najtemnejšia hodina Herec vo vedľajšej úlohe: Sam Rockwell za film Tri billboardy kúsok za Ebbingom